Industri Kreatif: Memacu Budaya Digital yang Ekonomik

Untuk mendapatkan maklumat terkini, ikuti kami melalui Telegram

Evolusi dunia seolah-olah mengawal pergerakan manusia. Dunia dilihat semakin pantas bergerak, negara semakin bersaing antara satu sama lain menuntut kemajuan, dan manusia pula berlumba-lumba ingin menjadi jaguh terhebat. Sesiapa yang bijak dan cepat, merekalah yang akan meraih keuntungan. Pada hakikatnya, tidak semua orang mampu melangkah seiring dengan kepesatan industri, lebih-lebih lagi apabila dunia berhadapan dengan krisis pandemik COVID-19.

Bayangkan, impak daripada pandemik COVID-19 ini sahaja mampu mengubah pola kehidupan manusia, malah membantutkan produktiviti ekonomi negara. Meniti hari-hari dengan COVID-19 yang tidak tahu pengakhirannya, banyak tekanan dan keluhan penderitaan daripada banyak pihak seperti golongan B40, M40, orang kurang upaya (OKU), perusahaan kecil dan sederhana (PKS), termasuklah penggiat seni tanah air.

Dengan kesempatan dan kepekaan semasa, sidang editor Dewan Ekonomi (DE) memilih untuk mewawancara Dato’ Saifuddin Abdullah, Menteri Komunikasi dan Multimedia dan Ahli Parlimen Indera Mahkota secara eksklusif. Beliau merupakan figura yang sangat berpengalaman dalam tiga rejim yang berbeza, malah berperanan penting untuk memperjuangkan penggiat dan karyawan seni kreatif tempatan, di samping membantu kelangsungan pendapatan dan kebajikan mereka.

Sedar ataupun tidak sedar, industri kreatif merupakan satu daripada aset penting dalam pertumbuhan ekonomi dan percambahan budaya bagi negara maju yang berpendapatan tinggi. Namun begitu, benarkah persepsi terhadap industri kreatif seperti yang digambarkan itu? Bagi meleraikan persoalan yang timbul, ikuti wawancara yang selanjutnya.

Sebagai langkah awal sebaik-baik sahaja kita berhadapan dengan pandemik, pihak kerajaan telah memperuntukkan beberapa bentuk dana sumbangan bantuan, termasuklah PENJANA, PRIHATIN dan PERMAI, seperti yang diumumkan oleh Perdana Menteri Malaysia, Tan Sri Muhyiddin Mohd. Yassin bagi membantu golongan yang terjejas ini.

Seiring dengan usaha kerajaan, KKMM juga turut menyalurkan bantuan bagi memastikan lebih banyak peluang pekerjaan dan kandungan kreatif dapat dihasilkan oleh penggiat seni melalui Dana Kandungan Digital (DKD), agensi di bawah KKMM sendiri seperti Perbadanan Kemajuan Filem Nasional (FINAS) dan Perbadanan Ekonomi Digital Malaysia (MDEC). Bagi mencapai matlamat tersebut, FINAS telah memberikan peluang kepada penggiat seni yang rata-ratanya kehilangan pekerjaan ketika pandemik dan sukar menjana pendapatan, untuk berkarya dan mengembangkan bakat mereka melalui program secara dalam talian, dan program ziarah rumah ke rumah penggiat seni/bekas penggiat seni, di samping memastikan industri ini terus bergerak aktif.

Yang menariknya pada mukadimah tahun 2021, Radio Televisyen Malaysia (RTM) dan Bahagian Pembangunan Kandungan (BPK) telah melancarkan program “Nyanyi dari Rumah” dan “Muzik dari Rumah” secara dalam talian di YouTube dan laman web Muzik Malaysia. Dengan penglibatan penggiat seni dalam program ini, secara tidak langsung dapat membantu mereka, terutamanya yang hanya bergantung pada pekerjaan industri kreatif untuk beroleh honorarium sebagai sumber kelangsungan harian.

Dalam hal ini, saya mencadangkan FINAS agar memberikan sebanyak yang mungkin honorarium kepada mereka seperti yang diperuntukkan dalam belanjawan, sebaik-baik sahaja selesai kerja penggambaran. Walau bagaimanapun, pembayaran honorarium itu perlulah berasaskan piawaian dan mengikuti proses yang ditetapkan, seperti melalui Jawatankuasa Penilaian dan Jawatankuasa Pelulus. Hal ini sekurang-kurangnya dapat memberikan sedikit ruang kepada penggiat seni untuk bernafas.

Sehubungan dengan itu, KKMM juga menjalinkan hubungan kerjasama dengan Kementerian Perumahan dan Kerajaan Tempatan (KPKT) untuk menyediakan 50 buah rumah PPR, iaitu Program Perumahan Rakyat kepada penggiat seni atau mereka yang pernah terlibat dengan industri seni dan kreatif ini. Sebanyak 50 buah rumah PPR, iaitu Program Perumahan Rakyat dibangunkan dan disediakan kepada mereka agar ada tempat untuk berteduh.

Benar, tidak dinafikan bahawa penggiat seni mempunyai pengaruh yang kuat, malah semua gerak-geri yang dilakukan pasti mendapat perhatian orang ramai. Namun begitu, tidak adil hanya melihat sebahagian penggiat seni itu hidup mewah dan terus melabelkan semua penggiat seni juga hidup dalam kemewahan serta mempunyai simpanan pendapatan yang banyak.

Menyokong, mengenal pasti dan merancang langkah terbaik merupakan satu kepentingan kerajaan dalam usaha meningkatkan dana industri kreatif, di samping membantu penggiat seni menghasilkan karya kesenian dan kebudayaan, serta menjamin kelangsungan hidup mereka. Dasar Industri Kreatif Negara (DIKN) yang bertunjangkan tiga skop utama, iaitu Multimedia, Seni Budaya dan Warisan Budaya ini berfungsi sebagai pemangkin untuk memenuhi keperluan industri dan menyokong pembangunan dan kemajuan setiap industri di bawahnya.

Tidak dinafikan COVID-19 sangat memberikan kesan kepada semua pihak, termasuklah industri seni kreatif. Pakej PRIHATIN yang diberikan oleh kerajaan sememangnya membantu untuk penggiat seni kembali bergerak aktif, seterusnya menjamin kelangsungan sumber pendapatan mereka.

Bagi saya, Pakej Rangsangan Ekonomi Prihatin Rakyat (PRIHATIN) yang disalurkan kepada penggiat seni ini sebenarnya menjadi titik permulaan ekonomi pemain industri kembali bangkit meneruskan aktiviti dan perniagaan industri kreatif susulan daripada kesan pandemik COVID-19. Malah, terdapat pelbagai agensi di bawah KKMM, seperti CENDANA di bawah tadbir urus MyCreative Ventures Sdn. Bhd., Perbadanan Kemajuan Filem Nasional Malaysia (FINAS) dan Perbadanan Ekonomi Digital Malaysia (MDEC), yang membuka ruang dan peluang kepada kelompok masyarakat yang berbakat untuk menghasilkan berkarya kreatif, sama ada dalam aspek multimedia, seni budaya atau warisan budaya. Selain itu, BPK juga ditubuhkan dalam kementerian ini sebagai satu bahagian yang menentukan hala tuju pembangunan kandungan, serta menjaga bajet industri kreatif secara keseluruhannya, termasuklah muzik.

Secara umumnya, jumlah yang diperuntukkan oleh kerajaan sudah memadai untuk mereka melunaskan tanggungjawab dalam dunia industri kreatif ini. Selain itu, mereka perlu menggunakan peluang dana ekonomi ini untuk melestarikan ekosistem industri seni dan bekerja dalam kebiasaan baharu mengikut prosedur operasi standard (SOP) yang ditetapkan.

Mutakhir ini, Fauziah Nawi yang lebih dikenali sebagai pengarah dan pelakon Malaysia membuat satu pembaharuan dalam dunia teater daripada sebelumnya, iaitu tayangan pertama teater secara dalam talian yang berjudul, Rasa yang diilhamkan daripada karya Usman Awang, Sasterawan Negara. Hal ini disebabkan oleh dunia teater juga turut menerima tempias dalam kesukaran untuk mencari sumber rezeki apabila Perintah Kawalan Pergerakan (PKP) membatasi operasi rakaman dan pergerakan penggiat seni.

Oleh itu, dengan bantuan KKMM dan kerjasama Jabatan Kebudayaan dan Kesenian Negara (JKKN) serta Gagasan Transformasi Anak Seni (GTAS), pementasan teater ini dapat dilakukan dengan lancar. Walaupun pada hakikatnya, aktiviti pementasan lakonan, rakaman dan penyiarannya dilakukan secara berasingan kerana mengikuti norma baharu yang ditetapkan oleh kerajaan demi memutuskan rantaian jangkitan COVID-19. Namun begitu, tayangan teater ini mendapat sambutan dan penerimaan yang menggalakkan apabila ramai yang membeli tiket dan menonton secara maya.

Ternyata, industri kreatif ini sebenarnya boleh keluar dari kepompong dengan jayanya jika berani melakukan perubahan berdasarkan peredaran semasa dan pandai mengambil peluang walaupun berada dalam krisis pandemik. Oleh hal yang demikian, industri kreatif mula disenangi dan dianggap sebagai satu daripada komponen ekonomi yang penting.

Industri kreatif sebenarnya sudah mulai diiktiraf sebagai komponen penting dalam sektor ekonomi. Hal ini tidak bermaksud bahawa industri ini tidak diiktiraf sebelumnya, tetapi pada masa sekarang, industri kreatif semakin dilihat oleh masyarakat mahupun dalam pentadbiran kerajaan itu sendiri. Dalam pembentangan Rancangan Malaysia Kedua Belas (RMK-12), saya menjangkakan pemerkasaan pembangunan industri kreatif akan diberikan tempat yang sewajarnya sebagai satu daripada komponen pembangunan ekonomi negara. Selain itu, hal ini mampu menjadi satu gabungan penjalinan (convergence) antara industri kreatif dengan ruang dunia pendigitalan untuk membentuk kelebihan dalam persaingan.

Sebagai contoh, penggabungan jalinan dunia kreatif dan digital dapat dilihat dalam karya filem animasi Malaysia yang popular, yakni Upin&Ipin. Filem ini dikatakan benar-benar memberikan impak penggunaan teknologi grafik yang terbaik dan bertaraf antarabangsa. Dengan rancangan yang tepat dan teliti, filem animasi kanak-kanak ini juga dapat menarik tumpuan segenap lapisan masyarakat dunia apabila intipati penceritaannya mencerminkan seni dan budaya negara yang tersendiri. Seterusnya, secara tidak langsung filem ini juga mampu menghasilkan sumber keuntungan yang lumayan terhadap ekonomi. Selain itu, penglibatan anak muda dalam permainan video juga dapat merancakkan ekonomi apabila berjaya dikenali pada peringkat antarabangsa.

Dalam hal ini, pelbagai inisiatif dilakukan oleh FINAS, antaranya termasuklah Dana Kandungan Digital (DKD) atau Pelan Langkah Segera Dana Kandungan Digital (PELAKSANA) dengan memberikan manfaat kepada 39 buah syarikat produksi yang melibatkan peruntukan RM13.381 juta. DKD juga melaksanakan Dana Mikro, Pemasaran, Filem Cereka, Dokumentari dan Public Service Announcement (PSA) sebagai inisiatif yang berkesan hingga berjaya mewujudkan 5000 peluang pekerjaan, di samping memperbanyakkan pemilikan Hak Cipta Kandungan dalam kalangan penerbit tempatan.

Sewaktu ketika dahulu, pandangan ini mungkin mempunyai kebenarannya. Namun begitu, tidak lagi apabila muncul generasi milenium yang celik teknologi, serta mempunyai pelbagai kebolehan dan kemahiran dalam melakukan suatu kerja. Saya dapati bahawa semakin ramai sudah mula berjinak-jinak ke arah keusahawanan, sama ada mereka sememangnya ingin menjadi seorang usahawan atau ingin menjadikan keusahawanan ini sebagai tapak untuk mencari sumber pendapatan tambahan.

Secara umumnya, kegiatan keusahawanan ini mungkin tidak banyak dilihat kepada generasi X berbanding dengan generasi kini. Jika seseorang itu ingin melalukan sesuatu pekerjaan sambilan pada suatu ketika dahulu, misalnya menjadi guru di pusat tuisyen, mereka mempunyai keperluan untuk pergi ke premis tersebut secara fizikal untuk mengajar murid-murid. Hal ini demikian pada ketika dahulu tiada galakan penggunaan teknologi digital atau desakan semasa seperti situasi darurat sekarang.

Situasi dunia semakin berbeza apabila hampir semua keperluan harian terpaksa dilakukan secara dalam talian. Ekoran itu, banyak anak muda terutamanya golongan Bumiputera yang sudah menceburi kegiatan perniagaan kecil-kecilan dalam talian seperti menjual makanan, baju, peralatan, dan banyak lagi. Sebagai contoh terdekat, anak saya membuat jualan kek batik sebagai satu pekerjaan sambilan untuk meningkatkan sumber pendapatan. Perkara yang saya lihat, penjual kek ini hanya sekadar mempromosikan jualan secara dalam talian tanpa memerlukan sebuah kedai secara fizikalnya sudah mampu menjalankan suatu perniagaan dengan baik. Mereka hanya memerlukan alat pembuat kek di rumah sudah memadai untuk menghasilkan kek seperti permintaan pelanggan tanpa membazirkan kos, tenaga dan masa secara amnya.

Tambahan lagi, perniagaan ini juga menjadi lebih mudah apabila wujudnya platform penghantaran barang atau makanan secara dalam talian, seperti Grab, FoodPanda dan Lalamove. Perniagaan ini secara tidak langsung memudahkan seseorang peniaga untuk mencari sumber pendapatan tambahan dengan mudah dan efisien. Bertapa canggihnya perkembangan teknologi kini dapat membantu peniaga mahupun masyarakat umum walaupun berada dalam tempoh PKP yang membatasi pergerakan dan operasi perniagaan tersebut.

Dalam kesukaran berdepan dengan wabak ini, hakikatnya banyak perkara yang mengajar kita untuk lebih maju. Bahkan, hal ini sebenarnya mampu menjadi satu peluang dan galakan kepada generasi muda, Bumiputera mahupun kepada golongan terjejas, seperti B40 dan PKS untuk lebih berjinak-jinak ke dunia keusahawanan, dan seterusnya menjadi individu yang berdaya saing dalam ekonomi dunia.

Bagi memperkasa industri kreatif negara, sejak berada di KKMM, saya komited dalam hala tuju pembangunan industri kreatif yang holistik dan komprehensif. Saya bersama-sama dan Menteri Pelancongan, Seni dan Budaya, Dato’ Sri Hajah Nancy Haji Shukri telah menubuhkan Majlis Pembangunan Industri Kreatif Negara (MPIKN) yang turut dianggotai oleh wakil agensi industri kreatif. MPIKIN diperkenalkan untuk dijadikan sebagai platform bersepadu yang menyelaraskan isu berkaitan dengan industri kreatif, serta mewujudkan ekosistem yang inklusif, futuristik dan bertaraf antarabangsa antara semua agensi.

Industri ini seharusnya dilihat dengan satu pandangan sarwa yang lebih besar dan tepat melalui empat komponen, yakni Warisan, Seni, Media dan Kreatif Fungsional. Kita tidak mahu ada sesetengah perkara dalam industri ini tercicir. Dasar Industri Kreatif Negara (DIKN) perlu ditambah baik, dan mengambil kira golongan bertanggungjawab dalam bidang tertentu. Hal ini dikatakan demikian kerana setiap perancangan perlu dilaksanakan dengan berhemah, adil, telus dan berkesan.

Pada peringkat awal, kita difahamkan bahawa dunia muzik selama ini tidak mempunyai pihak yang menjaga pembangunannya secara keseluruhan. Hal ini hanya disedari apabila timbulnya krisis tentang harta intelek. Oleh itu, terdapat bidang kreatif ini yang perlu diletakkan di bawah kementerian tertentu dan melakukan audit terhadap apa-apa yang telah dilaksanakan agar nasib penggiat seni akan terbela.

Dalam konteks ini, kerjasama perlulah dipupuk dengan lebih rapat antara Perbadanan Harta Intelek Malaysia (MyIPO) di bawah perbadanan Kementerian Perdagangan Dalam Negeri dan Hal Ehwal Pengguna Malaysia (KPDNHEP) berkaitan dengan krisis harta intelek, dan Jabatan Perdana Menteri (Hal Ehwal Agama) pula berkaitan dengan acara atau program nyanyian nasyid.

Kami mempunyai pelbagai perancangan dalam menentukan beberapa teras strategik KKMM. Satu daripada teras strategik ialah memangkin industri kandungan kreatif yang berdaya saing dan bertaraf global. Sebagai contohnya, kami menawarkan peluang yang lebih banyak dalam penghasilan karya dan filem patriotik yang berkualiti bertaraf antarabangsa, seperti filem tempatan memenangi Anugerah Oskar dan muzik tempatan memenangi Anugerah Grammy melalui Perbadanan Muzik. Penganjuran Anugerah Nasyid Kebangsaan dan Antarabangsa juga dilaksanakan dan dijangkakan bakal mengangkat Malaysia sebagai pusat tumpuan pembangunan karya nasyid pada peringkat pengantarabangsaan. Selain itu, bagi pengantarabangsaan industri kreatif terus diangkat dan menjadi perintis pembangunan ekonomi negara, KKMM turut bekerjasama dengan Kementerian Luar Negeri.

“Industri kreatif seharusnya dilihat dengan satu pandangan sarwa yang lebih besar dan tepat melalui empat komponen, yakni Warisan, Seni, Media dan Kreatif Fungsional.”

“Kami juga menawarkan peluang yang lebih banyak dalam penghasilan karya dan filem patriotik yang berkualiti bertaraf antarabangsa, seperti filem tempatan memenangi Anugerah Oscar dan muzik tempatan memenangi Anugerah Grammy melalui Perbadanan Muzik.”

Sebaik-baik sahaja selepas PKP fasa pertama ditamatkan, kerajaan telah membenarkan industri panggung wayang (atau lebih dikenali sebagai pawagam) untuk beroperasi seperti biasa dengan tertakluk kepada SOP yang ditetapkan. Begitu juga membenarkan penggambaran filem, drama, dokumentari dan pengiklanan diteruskan. Namun begitu, apabila PKP fasa kedua dilaksanakan, sememangnya industri ini berhadapan dengan masalah, malahan sudah ada sesetengah pawagam yang tidak mampu beroperasi atas sebab pelbagai faktor.

Akan kepentingan kelangsungan industri ini, FINAS, MyCreative Ventures dan MDEC membuat satu sesi perjumpaan bersama-sama dengan beberapa persatuan syarikat pawagam tempatan, untuk memahami situasi dan keperluan mereka ketika pandemik ini. Namun begitu, ada sesetengah pihak yang mengkritik usaha ini kerana berpendapat bahawa mereka (pihak pawagam dan penggiat seni) ini datangnya daripada individu atau syarikat yang besar. Pada hakikatnya, kita perlu sedar bahawa setiap pawagam itu mempunyai pekerja, dan pekerja tersebut ialah rakyat biasa. Jika pawagam ditutup, mata pencarian mereka juga akan tertutup.

Walaupun terdapat perkembangan positif dalam usaha negara memerangi COVID-19, keadaan masih belum pulih sepenuhnya. Nyawa dan keselamatan perlu diutamakan, bukan sekadar memikirkan hasil dapatan penjanaan ekonomi negara. Sehingga kini, kita tidak dapat menjangkakan lagi waktu yang sesuai untuk sektor pawagam kembali beroperasi. KKMM menerima banyak senarai filem yang belum ditayangkan dan terpaksa ditangguhkan rakamannya, serta ada filem dari luar negara yang dijangkakan boleh membuahkan hasil terhadap ekonomi juga belum berkesempatan untuk ditayangkan.

Dalam usaha mengimbangi antara kesihatan dengan ekonomi negara, KKMM khususnya MDEC sedia memberikan bantuan dari segi pengeluaran dan peruntukan, misalnya membuat hubungan kerjasama dengan syarikat stesen televisyen, seperti RTM, Media Prima dan Astro Awani Sdn. Bhd. agar penerbit produksi tidak terjejas dan mampu merancakkan semula ekonomi negara.

Kita perlu sedar bahawa setiap pawagam itu mempunyai pekerja, dan pekerja tersebut ialah rakyat biasa. Jika pawagam ditutup, mata pencarian mereka juga akan tertutup. Akan kepentingan kelangsungan industri ini, FINAS, MyCreative Ventures dan MDEC membuat satu sesi perjumpaan bersama-sama dengan beberapa persatuan syarikat pawagam tempatan, untuk memahami situasi dan keperluan mereka ketika pandemik ini.

Kami sedar akan masalah yang dihadapi, malah kami sangat simpati dan mengharapkan PKP ini disegerakan tamat seiring dengan pengakhiran penularan jangkitan COVID-19 kepada manusia. Secara umumnya, hal ini sebenarnya mempunyai perkaitan atau sangkut paut antara pihak pawagam dengan syarikat penerbit produksi dan pelbagai pihak yang lain. Pada dasarnya, kebanyakan masyarakat hanyalah nampak pawagam ditutup, namun mereka tidak nampak di belakang tabir mempunyai pihak lain yang terlibat. Sebagai contoh, syarikat produksi juga menerima tempias apabila tidak dapat beroperasi seperti biasa untuk memulihkan kembali pulangan modal yang digunakan dan pelbagai faktor lain juga.

Mesyuarat Menteri-Menteri Digital ASEAN Yang Pertama (ADGMIN1) merupakan satu jawatankuasa baharu yang dipengerusikan oleh Malaysia, dan diberikan nafas baharu melalui Pelan Induk Digital ASEAN 2025 (ADM2025). Matlamatnya ialah menjadikan ASEAN sebagai hab ekosistem digital yang kompetitif dengan perkhidmatan dan teknologi yang selamat.

Berdasarkan statistik, ASEAN mempunyai kedudukan potensi yang besar dalam mewujudkan blok digital ekonomi negara kerana populasi penduduk sangat ramai, dan 650 juta daripadanya ialah generasi digital natives. Generasi digital natives ialah generasi yang lahir pada zaman pembangunan kemajuan Teknologi Maklumat dan Komunikasi (TMK) dan lingkungan umurnya 30 tahun ke bawah atau mulai tahun 1990 sehingga kini. Dari sudut ini sahaja menunjukkan bahawa ASEAN sudah ada pasaran yang terbesar dan tersedia dalam Revolusi Perindustrian Keempat (IR 4.0). Hal ini merupakan satu kelebihan yang sangat baik untuk menarik pelabur, di samping memajukan sektor ekonomi digital.

Walaupun dalam 10 buah negara ASEAN (Malaysia, Brunei Darussalam, Filipina, Indonesia, Thailand, Laos, Kemboja, Myanmar, Vietnam dan Singapura) ini mempunyai jurang dari segi pembangunan digital, tetapi bakat yang wujud dalam setiap negara ASEAN itu sebenarnya cukup besar. Setiap negara ASEAN boleh membariskan kejayaannya tersendiri dalam ekonomi digital, termasuklah penonjolan bakat dalam industri kreatif. Dengan memiliki kekuatan sedia ada, kadar pembangunan penetrasi Internet di setiap negara ASEAN juga dilihat baik, iaitu 70 peratus bersamaan dengan 400 juta penduduk (lebih tinggi daripada kadar purata dunia) boleh mengakses pangkalan Internet.

Namun begitu, cabaran ASEAN ialah dari segi ekonomi, yakni kegiatan dalaman sesama negara ASEAN masih rendah. Maka timbul persoalan, bagaimanakah cara untuk kita melonjakkan perdagangan intra ASEAN? Sekiranya kerajaan mampu mengatasi atau menangani masalah ini, pastinya negara ASEAN mampu menjadi sebuah wilayah atau rantau pembangunan ekonomi digital yang komprehensif dan kompetitif.

Lapan Matlamat Keberhasilan mencapai Wawasan ADM 2025

Dengan memiliki kekuatan sedia ada, kadar pembangunan penetrasi Internet di setiap negara ASEAN juga dilihat baik, iaitu 70% bersamaan dengan 400 juta penduduk (lebih tinggi daripada kadar purata dunia) boleh mengakses pangkalan Internet.

Sasaran “Malaysia Nadi Digital ASEAN” ialah satu daripada cita-cita negara dalam usaha meningkatkan tahap kesalinghubungan digital melalui pengalaman pembangunan infrastruktur digital yang lebih menyeluruh dalam pelbagai sektor, termasuklah sektor seni dan  kreatif. Malaysia mempunyai pelbagai kekuatan dari segi kebolehan bakat dan idea inovasi yang bertaraf global.

Sebagai contoh, hakikatnya, idea penciptaan pemacu pena (atau lebih dikenali sebagai pendrive) yang pertama di dunia sebenarnya diilhamkan oleh anak jati Malaysia. Namun begitu, pembangunan idea ini terlepas ke negara lain disebabkan oleh kelemahan negara pada ketika itu yang tidak mempunyai ekosistem yang kukuh bagi membina sesuatu produk berteknologi dalam tempoh yang singkat. Halangan ini juga terkesan apabila campur tangan birokrasi dan beberapa isu lain dibangkitkan. Sepatutnya, pihak berkepentingan bersama-sama rakyat perlu menggembleng tenaga untuk pembangunan ekosistem digital negara yang kompetitif agar tidak lagi peluang atau bakat yang dilahirkan terlepas kepada tangan orang lain. Oleh sebab itu, Majlis Digital Negara dan 4IR Negara diperkenalkan untuk tujuan penetapan dasar, pelaksanaan serta pemantauan strategi dan inisiatif ekonomi digital.

Pendidikan menjadi satu rahsia kejayaan sesuatu negara maju. Berdasarkan kajian, kebanyakan latar pendidikan rakyat Malaysia lazimnya hanya tertumpu ke arah bidang profesional konvensional seperti peguam, doktor, arkitek, jurutera dan akauntan. Perkara ini sewajarnya dipuji, namun rakyat kita perlu didedahkan dengan bidang profesional baharu, seperti saintis data, teknologi, biologi, robotik dan pakar dalam bidang kecerdasan buatan (AI). Ternyata, ketika negara dilanda pandemik COVID-19, negara kita sebenarnya tidak mempunyai ahli pakar perubatan dalam penghasilan vaksin sebagai penawar COVID-19. Sebaliknya, negara kita terpaksa menunggu pakar luar untuk penghasilan dan penerimaan vaksin bagi merawat penyakit berjangkit ini.

Oleh hal yang demikian, inisiatif pembangunan tenaga profesional baharu ini perlu dipertingkatkan demi kepentingan negara. Dalam Rancangan Malaysia ke-12, saya membayangkan satu gambar rajah berkaitan dengan isu permasalahan ini dikaji selidik, dan seterusnya diusahakan pembangunannya. Percayalah, jika usaha ini tidak dilaksanakan mungkin kita tidak mampu merealisasikan impian Malaysia sebagai Nadi Digital ASEAN, malah kemungkinan besar kita boleh ketinggalan jauh berbanding dengan negara lain.

Terdapat pelbagai pendekatan ekosistem yang dilakukan oleh kerajaan mahupun kementerian ini. Antaranya termasuklah, persoalan bagaimanakah filem tempatan dapat memasuki dan memenangi Anugerah Oskar di peringkat antarabangsa? Sebagai contoh, syarikat produksi tersebut telah menghasilkan suatu filem terbaik yang bertaraf antarabangsa, namun kita menginginkan mereka juga yang membuat kerja pemasaran mempromosikan produk. Kesudahannya, hal ini sudah pasti tidak akan membuahkan hasil yang terbaik ke peringkat global kerana hakikatnya kerja pemasaran bukanlah suatu kepakaran pihak produksi. Hubungan bekerjasama yang kukuh antara semua pihak perlulah diterapkan dan disemaikan agar hasrat itu dapat direalisasikan dengan efisien.

Peri pentingnya usaha meningkatkan hubungan tiga hala antara pihak kerajaan, swasta dengan masyarakat sivil seharusnya diberikan tumpuan yang lebih signifikan agar membentuk persepakatan dalam mempertahankan kepentingan politik, keselamatan dan ekonomi negara. Antara majlis dan jawatankuasa yang berperanan penting, termasuklah Majlis Ekonomi Digital dan Revolusi Perindustrian Keempat (4IR) Negara yang dipengerusikan oleh Perdana Menteri Malaysia, Tan Sri Muhyiddin Yassin; Majlis Pembangunan Industri Kreatif dan banyak lagi. Semua majlis ini sememangnya mempunyai hubungan tiga hala, namun masih belum menjadi suatu budaya automatik (semula jadi) secara keseluruhannya.

Pada dasarnya, hal ini sudah mulai menjadi kelaziman budaya automatik mengaplikasikan hubungan tiga hala pada peringkat kebangsaan dan persekutuan, tetapi tidak banyak dilihat pada sesetengah sektor atau lapisan lain, sehinggakan ada yang terlupa untuk memberikan ruang kepada wakil orang muda atau golongan wanita untuk turut serta. Mungkin hal ini ada, tetapi bilangannya terlalu sedikit. Oleh itu, pembentukan pentadbiran hubungan antara kerajaan, swasta dengan masyarakat sivil, termasuklah golongan yang sering dipinggirkan, yakni orang kurang upaya (OKU) perlulah seimbang dan dinamik.

Hala tuju dan sasaran KKMM pada tahun ini ialah memperkasakan komuniti ini melalui beberapa strategi hubungan komunikasi yang efektif dan inklusif. Kementerian saya ada melantik seorang pegawai tugas-tugas khas seperti jurubahasa isyarat dalam beberapa program dan aktiviti sebagai satu daripada kemudahan untuk golongan ini mengakses informasi penting, khususnya isu semasa.

Sebagai contohnya, berita tentang penularan pandemik COVID-19 yang disampaikan melalui stesen televisyen, radio atau di media sosial. Kita sering terlepas pandang dan beranggapan bahawa berkemampuan mereka untuk berkomunikasi dan menerima maklumat adalah sama seperti orang biasa. Pada hakikatnya, sesuatu penyampaian tersebut mungkin tidak sampai dengan sempurna tanpa menggunakan bahasa isyarat mereka. Oleh itu, KKMM dalam usaha menubuhkan Unit Komunikasi OKU di kementerian dan akan diketuai oleh warga OKU juga. Matlamatnya ialah meningkatkan komunikasi dua hala ini, serta menjamin hak golongan minoriti ini terpelihara daripada diskriminasi, penganiayaan dan penindasan.

Selain itu, KKMM juga bekerjasama dengan Jabatan Kemajuan Orang Asli (JAKOA) dalam memastikan semua komunikasi kerajaan sampai ke komuniti Orang Asli. Yang menariknya, golongan ini dan pribumi Sabah dan Sarawak juga diberikan beberapa segmen dalam program di RTM, yang menggunakan dialek mereka sebagai bahasa utama. Tayangan program ini bukan sekadar memberikan pendedahan kepada golongan ini sahaja, tetapi menarik perhatian seluruh rakyat Malaysia agar mengenali budaya atau adat golongan ini.

Infrastruktur maklumat yang mampan dan kekal terjamin merupakan satu daripada aset keselamatan yang sangat penting pada negara. Dengan peruntukan sebanyak RM1.8 bilion, Strategi Keselamatan Siber Malaysia (MCSS) 2020–2024 dilaksanakan untuk meningkatkan kesiapsiagaan keselamatan siber negara. Selain itu, kerajaan juga membangunkan sebanyak 12 083 orang profesional dan tenaga kerja yang berpengetahuan supaya mampu menangani tembusan ancaman jenayah siber dalam negara ini.

Namun begitu, Malaysia tidaklah mempunyai seratus peratus keselamatan yang sempurna, walaupun Malaysia dan Singapura dianggap dua negara yang ke hadapan di rantau ASEAN dalam memerangi ancaman jenayah siber. Di Malaysia, terdapat sebuah agensi keselamatan siber kebangsaan, yakni CyberSecurity Malaysia (CSM) di bawah bidang KKMM yang mempunyai kepakaran yang diiktiraf pada peringkat dunia, iaitu dinobatkan sebagai pemenang projek Global Accredited Cybersecurity Education (ACE) Scheme: Centre of Excellence for Capacity Building anf Lifelong Learning bagi kategori 5 – Building Confidence and Security in Use of ICTs.

Tujuan CSM ditubuhkan adalah untuk membina keupayaan pengurus dan golongan profesional dalam bidang TMK, serta boleh diguna pakai di peringkat rantau ASEAN melalui kursus kemahiran dan pensijilan keselamatan yang kompetensi. Antaranya, termasuklah pelaksanaan Skim Pendidikan Cybersecurity Akreditasi Global (ACE), iaitu kerangka holistik pensijilan profesional keselamatan siber; dan CyberSAFE (Cyber Security Awareness for Everyone) untuk meningkatkan kesedaran mengenai penggunaan TMK yang selamat dan positif dalam kalangan pengguna Internet.

Baru-baru ini ketika mesyuarat ADGMIN1, Malaysia mencadangkan satu daripada mekanisme penting dalam ADM2025 ialah mengaplikasikan ACE untuk memperkukuhkan keselamatan siber secara efektifnya. ACE merupakan sumbangan terbesar Malaysia kepada keselamatan siber dalam negara ASEAN.

Kesedaran diri dalam setiap rakyat juga perlu ditingkatkan, terutamanya berkaitan dengan hak keselamatan siber sebagai pengguna. Misalnya, sejauh manakah ibu bapa memahami keselamatan anak mereka yang menggunakan pelbagai platform dalam dunia siber, termasuklah Akta Keselamatan Siber (undang-undang baharu yang sedang diusahakan oleh KKMM). Dalam hal ini, kerajaan bertanggungjawab penuh dalam memantau dan kawal selia setiap maklumat bagi melindungi hak pengguna daripada ancaman jenayah siber.

Terbukti, perkembangan semasa ekonomi global kini menunjukkan industri kreatif ialah satu daripada sumber penting bagi pertumbuhan ekonomi dan percambahan budaya di negara maju. Sebagai contoh, di negara maju seperti Korea Selatan, Jepun, China dan Amerika Syarikat, mendapati bahawa industri kreatif jelas membentukkan peratus Keluaran Dalam Negeri Kasar (KDNK) yang tinggi dan agak lumayan pada negara.

Seiring dengan hasrat kerajaan, FINAS berjaya membantu individu meningkatkan idea yang baik, bakat yang menonjol, dan sikap keterbukaan kerajaan dalam merealisasikan pembangunan industri kreatif yang berekosistem dan ekonomik. Dalam usaha ini, KKMM sedang membina akta muzik dan menubuhkan perbadanan muzik untuk membantu industri ini lebih ke hadapan dalam melebarkan sayap empayarnya.

Seperti contoh yang dibangunkan oleh KKMM, iaitu pertandingan nasyid pada peringkat kebangsaan dan antarabangsa. Secara tidak langsung, industri kreatif di Malaysia mampu menyumbangkan program di persada dunia, dan Malaysia kini dianggap sebagai satu platform program nasyid kontemporari tahunan. Pada tahun lalu, anugerah nasyid dilakukan pada peringkat kebangsaan, dan tahun ini akan bermula anugerah nasyid pada peringkat antarabangsa.

Maka itu, Malaysia juga boleh menjadi contoh seperti negara maju yang lain apabila hubungan sinergi antara kerajaan dan masyarakat sentiasa seimbang, di samping merealisasikan hasrat kerajaan, iaitu Malaysia mempunyai pembangunan ekosistem yang kukuh, serta melahirkan banyak bakat profesionalisme tinggi dalam kalangan masyarakatnya.


Apakah yang Ada pada Nama?

Untuk mendapatkan maklumat terkini, ikuti kami melalui Telegram

Nama merupakan rekaan manusia yang arbitrari untuk merujuk sesuatu bahan, alat atau perkara. Dalam hal ini, kepelbagaian nama tempat yang dihasilkan merupakan manifestasi imaginasi dan kreativiti manusia yang amat menakjubkan. Hal ini cukup menarik untuk kita renungi dan dalami.

Dari segi nama bagi tempat tinggal, kita ada nama seperti istana, rumah sebuah, banglo, rumah berkembar, rumah teres, rumah pangsa, pangsapuri, pondok atau teratak, rumah tradisional, rumah kampung, rumah bertiang dan rumah panjang. Konsep rumah juga dapat diperluas untuk meliputi tempat penginapan yang sementara seperti rumah tumpangan dan rumah inap desa.

Dari segi tempat makan, kita ada nama seperti restoran, kafe, warung, kedai makan, gerai dan kantin. Dari segi premis perniagaan, kita ada nama seperti pasar basah, pasar minggu, pasar tani, pasar malam, pasar raya, pasar raya besar, kedai runcit, kedai borong dan gedung beli-belah. Dari segi tempat bersukan, kita ada gelanggang bola, arena boling, gimnasium, stadium luncur ais, padang sasar, kolam renang, padang golf, velodrom dan litar lumba kereta.

Selain nama tempat yang sudah biasa kita kenali, ada juga nama tempat yang diperluas untuk merujuk institusi khas atau perkara lain. Sebagai contoh, kata rumah juga berkaitan dengan rumah persinggahan yang merupakan tempat bagi bekas penagih dadah di Pusat Serenti untuk mendapat rawatan dan bantuan lanjutan sebelum mereka kembali ke pangkuan masyarakat. Selain itu, konsep rumah dapat dikaitkan dengan negara.  Bukankah kerajaan kita sedang mempromosikan  Program Malaysia Rumah Keduaku (MM2H)?

Selain rumah, ada kalanya bahagian rumah seperti anjung dan serambi juga dikaitkan secara kreatif dengan fenomena lain. Kata anjung bererti “bahagian sisi atau tengah rumah yang ditinggikan” dan serambi bererti “selasar panjang yang bersambung dengan ibu rumah tetapi biasanya rendah sedikit”. Sebagai contoh, Aceh pernah diberi nama jolokan sebagai serambi Mekah kerana merupakan tempat persinggahan bagi bakal haji membuat persediaan sebelum menyambung perjalanan ke tanah suci. Selain itu, sambungan bangunan yang dijadikan tempat makan berbumbung yang terbuka dinamakan sebagai anjung selera atau serambi selera. Yayasan Kebajikan Negara (YKN) turut menyediakan anjung kasih sebagai rumah penginapan sementara untuk golongan yang kurang berkemampuan yang mengiringi pesakit yang sedang menerima rawatan di hospital kerajaan.

Kata medan sering dikaitkan dengan medan perang. Walau bagaimanapun, kata tersebut juga dapat dikaitkan dengan tempat makan, iaitu sebagai medan selera. Kata arena sering dikaitkan dengan aktiviti sukan, iaitu arena sukan atau arena boling. Sekarang, kata tersebut juga dikaitkan dengan bidang politik yang menampilkan percaturan dan persaingan yang hebat, iaitu sebagai arena politik. Kata taman bukan sahaja berkaitan dengan taman bunga tetapi mungkin juga merujuk taman perumahan, taman rama-rama, taman tema, taman tema air, taman rekreasi, taman permainan dan taman hidupan liar. Selain itu, terdapat juga konsep seperti bandar dalam taman dan sekolah dalam taman. Kata gedung yang sering dikaitkan dengan gedung beli-belah juga mungkin merujuk perpustakaan sebagai gedung ilmu.

Bentuk muka bumi seperti dataran, lembah dan puncak juga dapat digunakan untuk merujuk benda lain. Kata dataran bererti kawasan yang datar, lembah ialah tanah rendah di kaki gunung atau bukit, manakala puncak bererti bahagian yang tertinggi bagi bukit, gunung, menara dan pokok. Sekarang kata dataran dapat diperluas untuk meliputi hal seperti dataran merdeka, dataran siswa atau dataran ilmu. Kata lembah dapat dijadikan metafora untuk menjadi lembah kemiskinan, dan kata puncak dapat dijadikan metafora sebagai puncak kejayaan dan puncak kegemilangan. Kata tebing, bukan setakat merujuk tebing sungai tetapi berkaitan dengan tebing batu dan tebingan sungai.

Dengan perubahan zaman, kata laman yang merupakan versi percakapan bagi kata halaman dapat dikaitkan dengan laman web atau laman sesawang. Kata kios bukan hanya bererti kios minyak, tetapi juga termasuk kios maklumat atau kios elektronik. Kata sarang bukan sekadar bererti sarang burung, sarang tebuan atau sarang anai-anai, tetapi mungkin merujuk sarang tikus, sarang ular, sarang penjenayah dan sarang penagih dadah, iaitu tempat yang banyak terdapat hidupan atau anasir negatif tertentu. Kata balai bukan setakat merujuk balai masyarakat atau balai orang ramai, tetapi termasuk balai polis, balai bomba dan balai orang kenamaan. Dari segi binaan yang berbentuk menara, kita bukan sahaja ada rumah api, malahan kita ada serombong tinggi, menara kawalan, menara tinjauan dan menara berkembar.

Selain peluasan maksud kata, ada kalanya terdapat kata-kata baharu untuk menandakan ciri-ciri perbezaan yang halus. Sebagai contoh, kita menggunakan kata kilang untuk kilang papan tetapi kata loji untuk loji jana kuasa nuklear dan loji perawatan air. Dari segi tempat untuk perahu atau kapal berlabuh, kita ada kata-kata seperti jeti, pangkalan, dermaga dan pelabuhan, malahan sekarang sudah ada istilah seperti pangkalan data, pangkalan tentera dan pelabuhan darat.


Bank: Rakyat Memilih Saluran Digital

KUALA LUMPUR, 16 Mac 2021 – Satu tinjauan yang dilakukan baru-baru ini oleh firma perisian analitik global, FICO mendedahkan bahawa sebanyak 61 peratus pengguna Malaysia lebih gemar menggunakan saluran digital untuk berhubung dengan pengurusan bank berbanding dengan bersemuka ketika musim kemuncak penularan wabak ini.

Penembusan Internet berkelajuan tinggi pada tahap yang baik di Malaysia menyumbangkan 27 peratus rakyat Malaysia untuk lebih gemar berkomunikasi tentang kesukaran kewangan melalui perbankan dalam talian; 18 peratus menggunakan aplikasi perbankan mudah alih; lapan peratus lebih gemarkan perbankan telefon; enam peratus berkomunikasi melalui e-mel dan dua peratus memilih menggunakan teknologi persidangan maya. Hasil tinjauan ini membuktikan ketersediaan pengguna dalam memanfaatkan perbankan digital dan membuka peluang pada bank untuk terus mengembangkan tawaran perkhidmatan mereka.

Risiko jangkitan dan keperluan penjarakan fizikal menjadikan kunjungan ke cawangan kurang menarik pada tahun lalu. Namun begitu, hal ini mempercepat transformasi saluran perbankan digital di seluruh dunia,“ jelas Aashish Sharma, Ketua Risiko Kitaran Hayat dan Pengurusan Keputusan FICO di Asia Pasifik.

“Pengguna perbankan digital hari ini mahukan kedudukan kewangan mereka boleh dikawal dan boleh dilihat. Sebanyak 73 peratus pengguna Malaysia menyatakan faktor utama menggunakan platform digital ialah disebabkan oleh mereka berupaya untuk melihat sejarah transaksi, mengemas kini butiran peribadi, menetapkan semula kata laluan, mengehadkan pengeluaran transaksi, serta fungsi-fungsi lain,“ ujarnya lagi.

Sikap pelanggan terhadap teknologi baharu boleh menghasilkan pilihan dan tingkah laku yang menarik. Kemampuan untuk menyampaikan dan mengurus pelbagai saluran selaras dengan pilihan pelanggan dan memberikan pengalaman kepenggunaan yang lancar merupakan satu cabaran yang berkekalan.


Ekonomi Digital Mampu Bertahan pada Era Pandemik

Aktiviti jual beli dalam talian yang mencatatkan peningkatan sebanyak 28.9 peratus pada April tahun lalu membuktikan perkembangan teknologi digital terkini membawa perubahan besar dalam model perniagaan sedia.

Peningkatan ini dilihat disebabkan oleh penularan wabak pandemik COVID-19 yang mula melanda di seluruh dunia pada akhir tahun 2019 dan memberikan kesan yang besar kepada sektor ekonomi.

Jika dilihat semula, keusahawanan digital menjadi topik perbualan popular dalam kalangan peniaga di saat penularan wabak COVID-19, apabila kerajaan melaksanakan Perintah Kawalan Pergerakan (PKP) pada Mac tahun lalu yang menyaksikan kesemua sektor ekonomi ditutup.

Bermula saat itulah, banyak perniagaan tidak dapat beroperasi secara fizikal, kedai dan restoran pula terpaksa ditutup, malah sehingga ke hari ini walaupun sudah setahun pandemik tersebut melanda, banyak perniagaan gulung tikar.

Daripada terus menanggung kerugian ataupun tutup perniagaan sedia ada, pemilik perniagaan perlu berfikir kaedah terbaik untuk mempelbagaikan perniagaan, serta mengalihkan kaedah berinteraksi dengan pelanggan melalui perniagaan secara digital.

Situasi ini dilihat membentuk cabaran yang perlu diatasi oleh golongan usahawan mengadaptasikan teknologi yang pelbagai supaya bersesuaian dengan perniagaan semasa.

Peralihan ekonomi sedia ada kepada ekonomi digital dilihat mempercepat pertumbuhan ekonomi tempatan dan nasional, dengan kebanyakannya terdiri daripada usahawan serta perusahaan kecil dan sederhana (PKS).

Oleh sebab itu, pada pertengahan tahun lalu, kerajaan telah melancarkan Pelan Jana Semula Ekonomi Negara (PENJANA) yang memperuntukkan RM700 juta bagi pembangunan platform perniagaan digital menerusi pemberian geran dan pinjaman kepada syarikat berstatus PKS serta syarikat peringkat pertengahan untuk menerapkan penggunaan teknologi digital dalam operasi dan saluran perniagaan masing-masing.

Bukan itu sahaja, malah Wawasan Kemakmuran Bersama (WKB) 2030 yang dilancarkan pada 2019 turut menggariskan ekonomi digital sebagai antara pertumbuhan ekonomi negara.

Keadaan ini secara tidak langsung bukan sahaja menyaksikan kehadiran perniagaan secara dalam talian yang banyak memberikan kesan terhadap ekonomi digital, malah mampu meningkatkan dan merangsang daya tahan ekonomi digital negara, sekali gus membantu rakyat serta perniagaan yang terkesan akibat COVID-19.

Dijangka melalui perkembangan perniagaan digital akan berlaku pertumbuhan Keluaran Dalam Negara Kasar (KDNK) serta ekonomi Malaysia dan pada masa yang sama  mampu mewujudkan pelbagai peluang perniagaan dan pekerjaan. Hal ini dapat dilihat apabila banyak peluang baharu dapat diteroka dan dicipta, seperti kaedah penghantaran secara e-panggilan yang semakin menjadi pilihan ramai dalam usaha untuk meneruskan kehidupan. Jika dilihat dari sudut kebaikan, pandemik yang tercetus sehingga hari ini turut memberikan banyak faedah kepada masyarakat terutamanya dalam bidang pendigitalan.

Banyak aplikasi bersemuka dalam talian telah diwujudkan dan boleh dijadikan saluran perniagaan seperti platform YouTube yang juga boleh menjana pendapatan. Jika dilihat secara menyeluruh, banyak ruang serta peluang dapat diteroka dalam dunia pendigitalan ini dan mampu membawa usahawan meneroka lebih jauh dan bergerak seiring dengan perubahan ini untuk terus kekal relevan dalam dunia perniagaan semasa.

Hari ini, kuasa Internet, Facebook secara langsung serta sesuatu yang menjadi tular dalam dunia digital tidak boleh disangkal kerana mampu mencetuskan fenomena baharu dalam semua bidang termasuk perniagaan. Yang paling penting, usahawan tersebut mampu menguasai dan mengendalikan media sosial dengan baik seterusnya menjadikannya sebagai batu loncatan untuk terus berjaya dalam dunia ekonomi digital ini.

Setiap usahawan dinasihatkan serta digalakkan meneroka dunia digital untuk bangkit kembali selepas melalui detik sukar COVID-19 dan pada masa yang sama memantapkan kembali perniagaan yang diusahakan sebelum ini. Untuk itu, usahawan yang terjejas mahupun usahawan sedia ada perlu mengubah minda bahawa perniagaan pascapandemik tidak seharusnya memerlukan modal yang besar dan kedai fizikal. Cukuplah beroperasi dari rumah dan pemasaran dilakukan secara dalam talian melalui platform pendigitalan sedia ada.

Dengan ini, mereka boleh bekerja dari rumah secara dalam talian, atau boleh berurus niaga menggunakan pelbagai pelantar perniagaan beli-belah yang pastinya memberikan keuntungan buat setiap peniaga.

Pada hakikatnya, aktiviti penjualan dan pembelian dalam talian kini dilihat bersesuaian dengan normal baharu pascapandemik dan usahawan perlu terus merangka pelan perniagaan yang komprehensif dan berdaya saing.


Perlu Kekuatan Minda untuk Kembali Bangkit

Untuk mendapatkan maklumat terkini, ikuti kami melalui Telegram

Bulan Mac 2021 menandakan ulang tahun pertama warga Malaysia terus berdepan dengan kebiasaan baharu seperti Perintah Kawalan Pergerakan (PKP), penjarakan fizikal, bekerja dari rumah dan pemakaian pelitup muka, namun bagi sebahagian rakyat negara ini, 12 bulan lalu merupakan permulaan cabaran getir dalam hidup mereka.

Ada yang terjejas pendapatan bulanan, hilang pekerjaan atau terpaksa menutup perniagaan, dan lebih perit lagi tidak dapat mencari sumber pendapatan baharu dalam suasana ekonomi negara dan juga dunia masih tidak menentu.

Bukan setakat itu sahaja, malah terdapat syarikat gergasi bertindak menutup operasi, pusat membeli belah gulung tikar, serta peniaga-peniaga kecil yang tidak mampu menampung beban kos operasi kerana sudah mengatasi had pusingan modal dan pembayaran hutang. Jika majikan tidak mampu meneruskan operasi seperti kebiasaannya, maka pekerja terpaksa dikurangkan ataupun diberhentikan apabila operasi mereka terpaksa ditutup sepenuhnya.

Impak ekonomi merudum ini akan menjejaskan kesihatan minda dalam kalangan mereka yang terjejas, termasuklah majikan, pekerja mahupun ahli keluarga. Mereka berdepan tekanan besar bagi mencari sumber pendapatan secukupnya untuk mengelak diri dan keluarga kelaparan, atau lebih teruk lagi hilang tempat berteduh. Keadaan ini mendorong sesetengah individu mengambil langkah drastik yang menjejaskan diri dan masyarakat setempat.

Pensyarah dan Ahli Psikologi Klinikal, Jabatan Psikologi Universiti Islam Antarabangsa Malaysia, Dr. Siti Inarah Hashim menjelaskan, impak ekonomi terhadap kesihatan mental bukan hanya berlaku di Malaysia, malah turut dihadapi penduduk di seluruh dunia.

“Kesihatan mental merujuk kepada keadaan seseorang yang dapat berfungsi setiap hari, termasuklah dalam perhubungan sekeliling dengan keluarga, rakan-rakan dan masyarakat, selain kemampuan menghadapi tekanan atau masalah hidup dengan cara yang sihat termasuklah ekspresi emosi dan pemikiran dengan cara yang sihat dan betul.“

Kita dapat lihat sebelum bermulanya pandemik ini lagi, boleh dikatakan satu daripada setiap empat individu dipercayai mempunyai masalah gangguan mental. Jumlah ini dijangka bertambah ketika berdepan kesukaran hidup dalam kebiasaan baharu kini, lebih-lebih lagi dari sudut ekonomi seperti hilang pekerjaan atau sumber pendapatan,serta kesunyian kerana kekangan daripada berjumpa dengan ahli keluarga dan rakan-rakan,“ jelas beliau.

Beliau memaklumkan antara gejala biasa yang memberikan impak kepada kesihatan mental manusia termasuklah kemurungan, kerisauan yang terlampau atau rasa cemas yang keterlaluan (anxiety), tekanan perasaan dan sebagainya.

Jelas beliau, jika gejala itu tidak dirawat dan dibiarkan berlarutan, tahap kesihatan mental individu berkenaan akan bertambah buruk dan mungkin mendorong mereka mengambil keputusan melulu sehingga memberikan kesan negatif kepada diri dan masyarakat.

Beberapa kajian menunjukkan ada peningkatan kes membunuh diri berbanding dengan perangkaan biasa yang sejajar dengan impak ekonomi pada awal PKP tahun lalu. Begitu juga laporan kes-kes jenayah yang melihatkan golongan terdesak mencari sumber makanan untuk diri dan keluarga.

“Keadaan diharap akan segera pulih dan ekonomi mungkin boleh bangun semula selepas pandemik ini beransur-ansur meninggalkan kita. Walau bagaimanapun, jika gejala atau keadaan mental mereka diabaikan, mungkin mereka akan mengalami kesukaran untuk bangun semula dan kembali menyumbang kepada ekonomi diri serta pembangunan negara.“

“Hal ini mungkin melambatkan atau memberikan impak buruk kepada pembangunan semula ekonomi Malaysia yang sudah terjejas teruk akibat pandemik ini,“ tegas Dr. Siti Inarah.

Beliau berharap rakyat Malaysia cakna dan peka terhadap gejala-gejala situasi kesihatan mental diri sendiri dan juga orang di sekeliling mereka, termasuk cara untuk mendapatkan bantuan pakar psikologi.

“Dapatkan cara terbaik untuk mengurangkan tekanan, luangkan masa dengan keluarga dan rakan walaupun cuma dalam talian, bersenam dan jika ada gejala kemurungan, rasa cemas dan sebagainya, dapatkan rawatan sewajarnya. Tekad dalam minda sekalipun bukan untuk diri kita, jagalah kesihatan dan kekuatan minda untuk orang tersayang kerana seburuk mana pun situasi sekarang, pasti ada jalan penyelesaiannya. Beringat bahawa diri kita masih diperlukan ahli keluarga, rakan-rakan dan juga negara,“ ujar beliau lagi.

COVID-19 mungkin musibah paling teruk pernah dihadapi rakyat negara ini, pastinya bukan musibah terakhir untuk kita. Setiap seorang warga Malaysia perlu mempunyai kekuatan minda untuk mengharungi apa-apa jua cabaran hidup dan jangan sesekali mengambil jalan mudah yang akan menjejaskan diri, keluarga dan orang di sekeliling kita.


PKP Dorong Orang Melayu Melabur

Pelaburan saham sebagai satu bentuk sumber pendapatan dan simpanan jangka panjang bukanlah perkara baharu bagi penduduk Malaysia, tetapi majoriti pelabur kebiasaannya terdiri daripada orang bukan Melayu dan golongan kaya atau berpendapatan tinggi.

Sejak sekian lama, orang Melayu rata-ratanya menjauhkan diri daripada pelaburan saham atas beberapa faktor seperti isu halal dan haram atau patuh syariah, kurang ilmu berkaitan cara-cara untuk melabur, mentaliti tiada modal untuk melabur dan kesukaran mendapat akses kepada platform pelaburan. Jika dibiarkan berterusan, orang Melayu akan ketinggalan dan terpinggir dalam satu daripada bidang yang mampu menjana sumber pendapatan dan jaminan masa depan.

Nilai pasaran saham dunia kini telah melangkaui A.S.$93 trilion (RM375.8 trilion) dengan kira-kira separuh daripadanya merangkumi nilai saham di AS sebanyak AS$51 trilion (RM206 trilion) manakala nilai saham di Malaysia sekitar A.S.$430 bilion (RM1.7 trilion).

Nilai mata wang kripto pula telah mencecah 1.7 trilion (RM6.9 trilion) walaupun bentuk pelaburan ini baru wujud sejak 2009 dengan Bitcoin menjadi mata wang digital pertama dunia. Bitcoin mencatatkan peningkatan sebanyak 400 peratus sepanjang 2020 dengan harga terendah A.S.$3600 (RM14 524) pada Mac 2020 ketika permulaan wabak COVID-19,dan melonjak kepada A.S.$20 632 (RM83 240) pada Disember tahun sama, sebelum naik dua kali ganda kepada A.S.$51 471 (RM208 037) pada 23 Februari 2021. Selain Bitcoin, banyak mata wang kripto lain muncul bagai cendawan selepas hujan seperti Ethereum, Binance, Tether, Polkadot dan banyak lagi.

Perintah Kawalan Pergerakan (PKP) akibat COVID-19 dipercayai mendorong lebih ramai rakyat Malaysia, khususnya orang Melayu dan golongan yang hilang sumber pendapatan, mencuba nasib melabur secara kecil-kecilan. Hal ini dapat dilihat melalui lonjakan perkongsian ilmu dan pengalaman pelabur di media sosial dan peningkatan tontonan video berkaitan saham dan mata wang kripto khususnya di dalam YouTube, Facebook dan TikTok.

Antara “ilmu” yang dikongsi termasuklah penggunaan aplikasi pintar, seperti Wahed Invest untuk membeli saham patuh syariah dan Luno untuk mata wang kripto, yang bukan sahaja menyelesaikan isu akses kepada platform pelaburan, malah membuka pintu kepada pelabur kecil melabur mengikut kemampuan masing-masing. Aplikasi pintar juga membolehkan orang ramai membeli dan menjual secara terus serta memindahkan modal atau keuntungan secara terus ke akaun bank peribadi. Walaupun dianggap sebagai pelaburan berisiko tinggi, semakin ramai memilih mata wang kripto kerana tidak perlu berurusan dengan orang tengah, agensi mahupun sistem perbankan, sebaliknya jual beli dibuat secara terus dan telus menggunakan beberapa jenis aplikasi pintar yang diluluskan Suruhanjaya Sekuriti Malaysia.

Tidak kurang juga perkongsian sesetengah pelabur tempatan yang mendakwa telah mengaut keuntungan sehingga puluhan ribu ringgit hasil lonjakan mendadak saham tertentu dan mata wang kripto sejak awal tahun ini. Lonjakan mendadak mata wang kripto antara lain didorong tindakan bilionair, Elon Musk membeli A.S.$1.5 bilion (RM6 bilion) Bitcoin melalui syarikat miliknya, Tesla Inc. pada 8 Februari 2021. Musk turut menggunakan platform media sosial miliknya sejak 2020 untuk mempengaruhi pelabur-pelabur kecil bersatu membeli saham dan mata wang kripto tertentu, menyebabkan nilainya melonjak. Pada masa yang sama, sekumpulan pelabur dikenali sebagai wallstreetbets menggunakan laman web Reddit untuk mengajak golongan pelabur kecil, termasuk di Malaysia, bergabung bagi menentang pelabur besar di Wall Street, New York.

Walaupun PKP dilihat banyak mendorong rakyat Malaysia mencuba pelaburan saham dan mata wang kripto, tindakan terjun melulu sama ada mengikut trend semasa, atau tanpa ilmu dan pemahaman berkaitan dengan prosedur dan peraturan khususnya melibatkan undang-undang pelaburan di negara ini,mungkin mengundang bencana. Urus niaga secara digital memudahkan seseorang melabur, namun masih tertakluk kepada sistem perundangan negara dan juga risiko besar sekiranya pelabur gagal memahami perbezaannya dengan pelaburan berisiko rendah seperti amanah saham yang dilindungi kerajaan.

Pelabur baharu juga perlu melihat sudut tersirat promosi pihak tertentu di media sosial disebabkan rata-ratanya tidak akan berkongsi kisah kerugian yang mereka alami. Aktiviti melabur perlu bersandarkan ilmu dan kesabaran demi kelangsungan berpanjangan, bukannya bersikap tamak haloba demi mengejar keuntungan mudah dan segera semata-mata.


MEDAC Cakna Terhadap Golongan PKS dan Koperasi yang Terjejas

Untuk mendapatkan maklumat terkini, ikuti kami melalui Telegram

PUTRAJAYA, 18 Mac 2021 – Ekoran pembentangan Program Strategik Memperkasakan Rakyat dan Ekonomi (PEMERKASA) pada pukul 5.30 petang semalam oleh Tan Sri Dato’ Haji Muhyiddin Haji Muhammad Yassin, Perdana Menteri Malaysia, Kementerian Pembangunan Usahawan dan Koperasi (MEDAC) bersedia memberikan bantuan dan saluran insentif kepada usahawan dan koperasi yang terjejas sepanjang pandemik ini berlaku.

MEDAC amat komited bagi memastikan inisiatif PEMERKASA yang diumumkan ini dapat dinikmati segera oleh usahawan yang disasarkan agar aktiviti perniagaan mereka dapat diteruskan dan dipulihkan kesan daripada kelembapan ekonomi akibat penularan pandemik COVID-19”, jelas Dato Sri Dr. Hj Wan Junaidi Tuanku Jaafar, Menteri MEDAC.

Inisiatif PEMERKASA ini akan dilaksanakan bersama-sama melalui lima fokus utama yang berteraskan program pemulihan dan pemerkasaan ekonomi sepanjang tahun 2021. Dalam usaha ini, MEDAC mengenal pasti dan menyokong beberapa pemberian insentif berkaitan dengan perusahaan kecil dan sederhana (PKS) dan koperasi.

Antara 10 insentif yang diperkenalkan, termasuklah Geran Khas Prihatin (GKP 3.0); Skim Pembiayaan Informal bagi usahawan sektor informal; dana pembiayaan tambahan bagi kemudahan pembiayaan mikro kredit melalui program di bawah BSN, TEKUN, MARA dan SME Corp.; pemerkasaan usahawan wanita; Program Tunas Usahawan Belia Bumiputera (TUBE); TEKUN Mobilepreneur ditingkatkan; Program TEKUN POS-preneur; dan banyak lagi.

“Dengan pengumuman ini, MEDAC mengharapkan usahawan dapat meneruskan kelangsungan operasi perniagaan walaupun menghadapi tempoh kesukaran serta pelbagai cabaran dan saingan. MEDAC bersedia untuk membantu dalam menyalurkan segala insentif PEMERKASA kepada usahawan dan koperasi yang terkesan,” jelasnya dalam kenyataan media hari ini.


Manfaat Hubungan Bilateral Malaysia-Arab Saudi

Pada 6 Mac lalu, Yang Amat Berhormat Tan Sri Dato’ Haji Muhyiddin Haji Mohd. Yassin, Perdana Menteri Malaysia telah melakukan lawatan rasmi ke Arab Saudi. Lawatan ini memunculkan pelbagai reaksi daripada masyarakat. Apakah manfaat hubungan ini terhadap Malaysia?

Dalam hubungan antarabangsa, hubungan dua hala atau istilahnya bilateral merupakan asas substantif dalam usaha melebarkan kerjasama yang berimpak untuk tempoh yang panjang. Satu daripada contoh yang wajar diberikan kredit ialah pada era mantan Perdana Menteri keenam, Dato’ Sri Mohd. Najib Tun Abdul Razak Najib. Meskipun kisah beliau dengan Arab Saudi lebih menonjol dengan isu kontroversi “derma” daripada Raja Salman, namun dalam strategi pembentukan hubungan bilateral dengan negara tersebut, pada era pemerintahannya wajar diberikan kredit.

Kunjungan rasmi kali pertama Raja Salman Abdul Aziz Al-Sa’ud ke Malaysia pada tahun 2017 memberikan Malaysia pelbagai manfaat ekonomi, misalnya pelaburan bernilai RM 31 bilion dalam projek RAPID PETRONAS Pengerang dan Saudi Aramco. Projek ini mewujudkan hampir 50 000 peluang pekerjaan yang menyumbang kepada sosioekonomi masyarakat setempat.

Pengerang dahulunya merupakan kawasan yang kurang membangun, kini dipacu oleh transformasi sosioekonomi yang signifikan selepas kemasukan projek RAPID. Limpahan tenaga kerja di Pengerang mewujudkan kuasa beli yang substantif. Selain perniagaan yang “menjadi”, poket penduduk setempat juga bertambah melalui perniagaan sewa rumah yang menguntungkan. Hasilnya, Pengerang dan kawasan sekitarnya mula dikenali, lantas membuka mata pemaju untuk membangunkan pelbagai projek harta tanah di kawasan tersebut.

Selain memberikan manfaat terhadap sektor ekonomi, Malaysia turut menerima imbalan tambahan seperti 30 000 kuota haji dan beberapa kemudahan lain, misalnya pelepasan haji segera (fast track) untuk jemaah haji Malaysia di Lapangan Terbang Madinah dan Jeddah, serta diberikan khemah berhawa dingin di Arafah.

Klimaks hubungan antara Arab Saudi dengan Malaysia pada era Najib memperlihatkan Arab Saudi membuka Pusat Keamanan Antarabangsa Raja Salman (KSCIP) di Putrajaya, umpama pemberian “bunga emas” kepada Malaysia sebagai satu simbol persahabatan. Tidak seperti “diplomasi Panda” daripada China yang membebankan, kesemua kos pembinaan dan operasi KSCIP ini turut dibiayai penuh oleh Arab Saudi.

Penutupan KSCIP secara mengejut oleh kerajaan Pakatan Harapan (PH) pascaPilihan Raya Umum-14 (PRU-14) sedikit sebanyak merencatkan kitaran hubungan antara Malaysia dengan Arab Saudi. Natijahnya, Arab Saudi mempamerkan “protes lunak” dengan tidak menghadiri Sidang Kemuncak Kuala Lumpur 2019 (KL Summit 2019). Trajektori ini pada dasarnya tidak sihat untuk Malaysia, terutamanya dengan mengambil kira Arab Saudi yang merupakan rakan perdagangan kedua terbesar negara dalam kalangan negara Timur Tengah. Berdasarkan data daripada United Nations COMTRADE, nilai eksport Malaysia ke Arab Saudi bernilai kira-kira A.S.$1.03 bilion pada tahun 2019.

Lawatan rasmi Tan Sri Dato’ Haji  Muhyiddin Yassin ke Arab Saudi baru-baru ini dilihat sebagai mekanisme penting untuk mengeratkan kembali hubungan Malaysia dengan Arab Saudi yang agak renggang ketika era PH. Dalam hubungan antarabangsa, setiap kunjungan rasmi bukanlah berdiri atas nilai “persahabatan” semata-mata, sebaliknya mempunyai tujuan tertentu demi mewujudkan kebaikan pada negara. Lawatan rasmi Perdana Menteri bersama-sama dengan Menteri Luar Negara, Dato’ Seri Hishammuddin Tun Hussien berjaya menandatangani beberapa memorandum persefahaman (MoU).

Antaranya, Arab Saudi bersetuju untuk memberikan kuota tambahan haji pada Malaysia sebanyak 10 000 orang menjadikan kuota keseluruhan berjumlah 31 600 orang. Malaysia dan Arab Saudi juga bersetuju untuk menubuhkan Majlis Penyelarasan Arab Saudi-Malaysia. Penubuhan majlis ini bertujuan untuk membuka jalan bagi sebarang bentuk perundingan demi kepentingan bersama. Malaysia juga menjadi negara pertama yang disenaraikan dalam Inisiatif Perkhidmatan “Jalan Makkah” bagi memudahkan prapelepasan jemaah haji dan umrah di Malaysia.

Melewati perkara tersebut, sisi terpenting dalam lawatan ini memperlihatkan Malaysia berjaya memperluas pasaran minyak sawit negara yang kebelakangan ini menjadi satu “mimpi ngeri” pada kerajaan, termasuklah peneroka FELDA. Malaysia bukan sahaja berjaya melobi Arab Saudi untuk meningkatkan import minyak kelapa sawit Malaysia daripada 318 000 tan yang bernilai RM 900 juta kepada 500 000 tan bernilai kira-kira 1 bilion, malah bakal membuka sebuah pejabat serantau di Jeddah, Arab Saudi dalam usaha memperkasakan lagi pasaran minyak sawit di Afrika dan Timur Tengah.

Menyingkap kembali pada era Barisan Nasional (BN), industri minyak sawit negara pada waktu tersebut sememangnya sudah berada dalam keadaan tidak menentu. Dengan penurunan harga mendadak, peneroka FELDA mula mempamerkan karakter “hilang minat” dengan BN, sehingga BN hilang beberapa kerusi Parlimen yang dominan di kawasan FELDA semasa PRU-14.

Selepas PH mula berkuasa, keadaan ini tidak jua selesai. Bahkan, dikeruhkan lagi apabila kerajaan PH tidak mampu membentuk kitaran perhubungan kondusif dengan negara kuasa beli “mega”, seperti India. Ditambah pula dengan sikap hipokrit Kesatuan Eropah dan Amerika Syarikat yang mengenakan sekatan import produk sawit dari Malaysia, industri sawit berterusan berada dalam keadaan tertekan.

Secara relatifnya, kunjungan ini sedikit sebanyak melegakan industri sawit negara. Industri sawit di Malaysia bukanlah sektor yang calang-calang. Pada tahun 2020 sahaja, sektor ini mencatatkan jumlah eksport kira-kira RM45.66 bilion. Selepas kehilangan pasaran Amerika Syarikat dan Eropah, Arab Saudi berpotensi menjadi satu daripada prospek ekonomi yang setidak-tidaknya dapat meningkatkan permintaan industri minyak sawit negara.

Mengikut statistik import Arab Saudi pada tahun 2019, negara tersebut mencatatkan angka import yang besar bagi minyak sawit (A.S.$522 juta), jauh meninggalkan import minyak lain, seperti minyak sayur (A.S.$125 juta), minyak zaitun (A.S.$104 juta), minyak kelapa (A.S.$44.8 juta), minyak kacang soya (A.S.$17.8 juta) dan minyak biji (seed oil) (A.S.$115 juta). Mengambil kira minat mereka terhadap minyak sawit, kunjungan Perdana Menteri baru-baru ini boleh dikatakan sebagai langkah kanan bagi memulihkan industri minyak sawit negara.

Maka itu, bagi negara kecil seperti Malaysia, dasar berkecuali dan berbaik-baik dengan kesemua negara di peta global merupakan tindakan yang strategik dalam usaha menguruskan hal ehwal antarabangsa. Sebagaimana hubungan Malaysia dengan Arab Saudi, pembentukan kitaran hubungan bilateral yang erat sememangnya memberikan pelbagai manfaat, terutamanya dalam sektor ekonomi negara masing-masing.


Emas Pelaburan Jangka Panjang

Untuk mendapatkan maklumat terkini, ikuti kami melalui Telegram

SENARIO orang ramai berbaris menunggu giliran untuk masuk ke dalam kedai bukanlah satu situasi baharu dalam kalangan masyarakat hari ini memandangkan sejak pandemik COVID-19 melanda seluruh dunia pada penghujung tahun 2019, masyarakat sudah biasa menjalani kehidupan dalam kebiasaan baharu, seperti beratur sebelum memasuki ke dalam sesebuah premis.

Jika sebelum pandemik melanda, orang ramai yang dilihat beratur di hadapan kedai sementara menunggu kedai tersebut dibuka lazimnya merupakan suasana di hadapan kedai menjual tudung. Hal ini disebabkan masing-masing ingin mendapatkan koleksi terkini yang dijual dalam kuantiti terhad. Sekiranya tidak beratur dan berbuat demikian, maka berputih matalah pengguna dan peminat tegar terhadap promosi atau produk terbaharu tersebut.

Baru-baru ini seperti yang dilaporkan media, situasi (orang ramai berbaris di hadapan kedai) tersebut bukanlah berlaku di hadapan kedai menjual tudung tetapi berlaku di hadapan kedai menjual emas. Masing-masing menunggu giliran untuk masuk ke dalam kedai emas untuk membeli barangan kemas. Pada saat ketidakpastian keadaan ekonomi hari ini, orang ramai dilihat memilih untuk membeli emas, namun bukanlah semata-mata untuk dijadikan sebagai barangan perhiasan diri, malah mereka melihat emas sebagai pelaburan jangka panjang.

Untuk tempoh yang panjang, nilai emas akan meningkat dan kalis inflasi dan tidak bersifat spekulatif sebagaimana pasaran saham, selain tidak mempunyai risiko kerugian apabila pasaran ekonomi terjejas. Statistik yang dikeluarkan baru-baru ini, menunjukkan antara Januari hingga April tahun lalu, harga emas meningkat sebanyak 18 peratus. Walau bagaimanapun, awal tahun ini harga emas dilihat jatuh dan harga jualan sekitar RM220 hingga RM250 segram.

Penurunan harga emas yang dilihat mendadak ini disebabkan oleh pengumuman penemuan vaksin COVID-19 pada penghujung tahun lalu dan kebanyakan orang yang membeli emas mengandaikan emas sebagai aset selamat. Namun begitu, pakar ekonomi dan pelaburan berpendapat, apabila berita vaksin COVID-19 telah ditemui, ekonomi dunia akan kembali pulih seperti sedia kala.

Sebenarnya, jika dilihat dari segi pelaburan tempoh yang panjang, emas menunjukkan trend positif sejak 20 tahun lalu. Malah, dengan keadaan ekonomi semasa juga memperlihatkan emas sebagai satu pelaburan yang menjanjikan pulangan berbaloi. Emas kini menjadi satu daripada bentuk simpanan atau pelaburan tradisional yang terbaik. Pelabur moden turut memandang barangan kemas dan pembelian jongkong emas sebagai pelaburan yang mempunyai risiko minimum.

Pelaburan emas bukan sahaja dalam bentuk barangan kemas, malah didapati dalam bentuk dinar dan jongkong emas. Pelaburan emas dalam bentuk barangan kemas paling mudah menarik perhatian kaum hawa. Selain rekaan yang cantik dan menarik, barangan kemas turut berfungsi sebagai perhiasan, simpanan, pelaburan dan perniagaan.

Emas juga merupakan pelaburan yang boleh keluar dan masuk pada bila-bila masa, selain mudah dicairkan. Hal ini bererti emas boleh dijual atau ditukarkan kepada wang ringgit dengan segera pada bila-bila masa pada saat pemiliknya kesempitan dan memerlukan wang tunai, seperti berlakunya kecemasan. Diakui harga emas tidak meningkat secara mendadak, tetapi nilainya sentiasa meningkat pada kadar yang stabil. Meskipun tidak menjamin pulangan wang yang berganda, tetapi nilai emas tidak mempunyai risiko kerugian apabila pasaran ekonomi terjejas.

Antara kelebihan emas, termasuklah mempunyai fungsi lindung nilai tertentu dalam menghadapi krisis ekonomi, harga emas tidak berubah, kos transaksi yang rendah dan kecairan yang baik. Emas mempunyai atribut mata wang dan premium emas pelaburan fizikal adalah kecil dan dapat ditunaikan berdasarkan sebut harga pasaran masa nyata. Emas juga pastinya mempunyai nilai koleksi apabila bukan sahaja berfungsi sebagai perhiasan.

Sekiranya emas mempunyai kelebihan, tidak bermakna tiada kelemahannya apabila melibatkan pelaburan pokok yang besar dan modal tinggi. Pelaburan emas juga tidak memberikan faedah dan juga pendapatan apabila proses penyimpanan emas fizikal tidak mendatangkan pendapatan dan hanya boleh menunggu harga naik dan menjual untuk keuntungan, selain memerlukan simpanan fizikal dan insurans. Emas fizikal tidak mudah disimpan, dan ada risiko kecurian apabila disimpan di rumah. Pemilik perlu membayar yuran simpanan yang besar untuk menyimpannya di bank.

Hari ini, kesedaran dan maklum balas positif daripada rakyat Malaysia dalam hal berkaitan pengurusan pelaburan mulai dilihat. Begitu pun, dinasihatkan agar orang ramai yang ingin menyimpan barang kemas digalakkan memilih yang jenis padu dan emas 999 atau emas 916. Hindarkan daripada membeli emas yang mempunyai banyak batu permata dan emas putih. Hal ini demikian kerana susut nilainya boleh mencecah hingga 70 peratus.


Hala Tuju Ekonomi Pascavaksin COVID-19

Pada tanggal 24 Februari lalu, tercatatlah sejarah individu pertama yang berada di Malaysia diberikan suntikan vaksin COVID-19. Orang pertama ini tidak lain tidak bukan ialah Tan Sri Dato’ Haji Muhyiddin Mohd. Yassin, Perdana Menteri Malaysia. Sudah lebih setahun pandemik COVID-19 melanda negara. Pada awalnya, rakyat tidak pernah terfikir kesannya terhadap keseluruhan kehidupan mereka. Pada kaca mata mereka, COVID-19 hanyalah sekadar virus biasa yang boleh ditangani dengan cepat. Itu kisah lebih setahun yang lalu. Namun begitu, hari demi hari, COVID-19 bukan sekadar virus tetapi semakin digeruni kerana mampu mengancam sesiapa sahaja terutamanya golongan yang sememangnya sedang mengalami pelbagai penyakit kronik.

Kesan pandemik ini amat besar. Bukan setakat mengubah cara hidup manusia yang gemar bersosial, malah memberikan impak besar terhadap ekonomi sesebuah negara. Bayangkan banyak perniagaan jatuh muflis dan sedang nazak kerana tidak mampu lagi bertahan yang bukan disebabkan oleh persaingan, tetapi akibat virus yang tidak mampu dilihat oleh pandangan mata kasar manusia. Ramai yang dibuang kerja bukan kerana prestasi kerja yang teruk, namun disebabkan oleh prestasi organisasi dan perniagaan yang merudum. Amat jelas organisasi tidak mampu bertahan, bahkan banyak negara telah mengumumkan pakej rangsangan ekonomi masing-masing untuk memastikan ekonomi negara mereka dapat bertahan dan pada masa yang sama membantu rakyat yang cukup terkesan dengan pandemik ini.

Di Malaysia, pelbagai pakej rangsangan diumumkan oleh kerajaan untuk membantu perniagaan, syarikat dan pastinya terhadap rakyat yang terkesan. Inilah kesan ekonomi paling teruk buat negara dan rakyat Malaysia sejak negara mencapai kemerdekaan disebabkan oleh faktor kesihatan. Oleh hal yang demikian, apabila vaksin COVID-19 mula berada di Malaysia pada bulan Februari yang lalu, keadaan ini pastinya membawa harapan buat negara dan rakyat untuk pulih dan bangkit semula untuk maju ke hadapan.

Dengan adanya vaksin COVID-19 untuk kegunaan penduduk dunia termasuklah Malaysia, dijangkakan pandemik COVID-19 ini akan berakhir pada tahun 2022. Menurut laporan media, Pengarah Serantau Pertubuhan Kesihatan Sedunia (WHO) untuk Eropah, Dr. Hans Kluge, meramalkan pandemik COVID-19 akan berakhir pada awal tahun 2022. Hal ini merupakan satu ramalan yang memberikan harapan kepada penduduk dunia termasuklah rakyat Malaysia.

Meskipun ada yang meramalkan Malaysia akan mengalami perkembangan ekonomi yang semakin buruk pada tahun ini, namun kelihatan beberapa petanda awal ekonomi  negara yang mula beransur pulih. Misalnya, harga minyak global semakin meningkat dan mata wang Ringgit Malaysia juga semakin mengukuh. Bagi golongan konservatif, mungkin petanda ini masih belum cukup menandakan ekonomi Malaysia semakin pulih. Benar, ekonomi Malaysia masih belum menunjukkan sepenuhnya tanda pemulihan. Terlalu awal untuk menjangkakan ekonomi Malaysia akan kembali pulih pada tahun ini. Lebih banyak petanda perlu jelas kelihatan, terutamanya ekonomi Malaysia berkait rapat dengan ekonomi dunia.

Apakah hala tuju ekonomi Malaysia pascavaksin COVID-19?  Berpaksikan Wawasan Kemakmuran Bersama 2030 (WKB2030), hala tuju ekonomi Malaysia pascavaksin COVID-19 perlu sentiasa diberikan nafas baharu agar WKB2030 mampu dicapai pada tahun 2030.  Pendekatan yang mapan dan berkesan serta menyeluruh untuk memulihkan semula sektor ekonomi yang terkesan, seperti pelancongan amatlah diperlukan. Situasi ini memerlukan kerjasama rapat antara semua agensi kerajaan, sektor swasta dan juga pastinya rakyat Malaysia itu sendiri. Bukan setakat strategi yang dirancang oleh kerajaan, namun  dari segi keberkesanan pelbagai strategi yang sedang dan akan dilaksanakan kelak.

Ekonomi Malaysia perlu diselaraskan berdasarkan situasi yang telah dan sedang berlaku di Malaysia dan seluruh dunia, misalnya impak teknologi terkini yang mula memberikan kesan dalam kehidupan manusia. Tidak hanya melihat pandemik COVID-19 sebagai satu ancaman atau risiko yang negatif dalam kehidupan manusia, tetapi mengambil peluang daripada sebuah krisis kesihatan yang begitu dahsyat ini.

Kerjasama antara semua pihak sangat penting dalam menentukan hala tuju ekonomi Malaysia pascavaksin COVID-19. Semua pihak sudah menerima bahawa pandemik COVID-19 merupakan sebahagian daripada kehidupan mereka. Kini, setiap daripada rakyat Malaysia perlu menjadikan pandemik COVID-19 sebagai satu iktibar dan pengalaman untuk menghadapi masa hadapan. Meskipun dikatakan pandemik COVID-19 mula dapat dikawal pada tahun ini berbanding dengan tahun lalu, namun tiada sesiapa pun dapat menjangkakan kesudahan kisah virus ini pada masa akan datang. Vaksin COVID-19 merupakan sebahagian daripada strategi yang perlu diselaraskan dengan pelbagai strategi lain untuk menentukan hala tuju ekonomi Malaysia agar pulih dan bangkit sepenuhnya, sekali gus menjadikan ekonomi Malaysia kembali berada pada landasan yang sewajarnya demi kemakmuran dan kesejahteraan buat negara dan rakyat Malaysia.


Trend Perniagaan Secara dalam Talian

Untuk mendapatkan maklumat terkini, ikuti kami melalui Telegram


Hanya Harga RON97 Meningkat, Lain Kekal

PUTRAJAYA, 31 Mac 2021 – Demi memastikan kelangsungan kebajikan dan kesejahteraan rakyat terjaga dan terpelihara, kerajaan akan sentiasa cakna terhadap pemantauan kesan perubahan harga minyak mentah dunia dari semasa ke semasa.

Dalam kenyataan pada hari ini, perubahan hanya dilakukan pada harga petrol RON97, iaitu meningkatkan sebanyak 2 sen seliter. Walau bagaimanapun, harga runcit petrol RON95 dan diesel masih kekal, iaitu RM2.05 dan RM2.15 seliter, masing-masing.

Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

Kementerian Kewangan Malaysia memaklumkan bahawa harga runcit produk petroleum bagi tempoh 1 April 2021 hingga 7 April 2021 dilaksanakan berdasarkan penetapan formula Automatic Pricing Mechanism (APM) secara mingguan.


Perkukuhkan Jati Diri Bahasa dan Budaya Melayu dalam Pascapandemik

Indonesia −Bahasa dan budaya merupakan elemen penting untuk sesebuah negara mencapai pembangunan negara yang mapan. Bagi negara Indonesia, Malaysia dan Thailand, bahasa dan budaya Melayu merupakan wadah untuk menyatupadukan masyarakat. Secara empirikalnya, peranan bahasa dan budaya Melayu dapat dimantapkan bagi tujuan perpaduan kaum dan pembangunan negara yang memerlukan iltizam dan komitmen yang jitu daripada pelbagai pihak. Namun begitu, bagaimanakah hala tuju bahasa dan budaya Melayu dalam pascapandemik ini?

Satu perkara yang pasti, dengan amalan penjarakan fizikal, interaksi sesama manusia perlu dieratkan lagi melalui bahasa sebagai wahana komunikasi masyarakat. Hasilnya, tiada siapa yang menduga bahawa sejenis virus akan menjadi pemangkin dalam perubahan paradigma dan amalan dalam pengekalan jati diri bahasa dan budaya Melayu di ketiga-tiga buah negara tersebut.

Sehubungan dengan itu, atas kesedaran ini, Universitas Muhammadiyah Sumatera Utara (UMSU) telah menganjurkan Program Webinar Internasional Bahasa dan Budaya Lintas Ilmu dengan tema “Peran Bahasa dan Budaya Melayu untuk Pemertahanan Bangsa Pasca Pandemi”, yang menampilkan para pembicara dari Indonesia, Malaysia dan Thailand. Program tersebut membincangkan tentang arah tuju bahasa dan budaya Melayu dalam pascapandemik dan bersiaran secara langsung pada pukul 10.30 pagi tadi menerusi Virtual Meeting Zoom.

Menurut Profesor Dr. Hasanuddin W.S.M. Hurm, dari Kepala Pusat Humaniara dan Guru Besar, Universitas Negeri Padang, sastera Indonesia ialah sastera yang menggunakan bahasa Indonesia yang asalnya ialah bahasa Melayu. Ketahanan diri dalam menghadapi pelbagai cabaran dalam pandemik akan dapat mempertahankan juga citra bahasa Melayu yang memiliki satu nilai yang dapat menyatukan bangsa.

Sastera di dunia ini sama, iaitu mempersoalkan tentang hal yang berkaitan dengan kemanusiaan. Maka itu, di dalamnya terdapat nilai moral, agama dan budaya yang disampaikan kepada masyarakat melalui perantaraan bahasa. Karya teks sastera Indonesia merangkumi semua jenis teks sastera dalam bahasa Indonesia sebagai mediumnya dan ditulis oleh warganegara Indonesia. Suatu teks Indonesia diciptakan bukan sekadar membincangkan tentang persoalan estetika semata-mata tetapi berkaitan juga dengan sosial, budaya dan politik semasa. Sastera juga mampu mengulas isu yang berkaitan dengan masalah kebangsaan, peradaban dan memberikan alternatif fikiran atas fenomena kebudayaan.

Sementara itu, Profesor Dr. Dadang S. Anshari, M.Si, Guru Besar Bidang Pendidikan, Wacana UPI Bandung pula berkata bahawa bahasa dapat ditinjau dari perspektif politik dalam pascapandemik.

Hubungan antara bahasa dengan politik amat erat. Politik bahasa berkait rapat dengan penyatuan masyarakat berbilang bangsa. Kecerdasan pendiri bahasa ini dibuktikan dengan usaha menjadikan bahasa Melayu sebagai citra bahasa Indonesia. Para pencinta bahasa ini memilih bahasa yang tepat sebagai bahasa Indonesia dalam memasyarakatkan bangsa Indonesia kerana bahasa Melayu merupakan bahasa yang indah.

Profesor Madya Dr. Samsudin Suhaili, dari Fakulti Sains Kemanusiaan, Universiti Pendidikan Sultan Idris Malaysia (UPSI) pula membincangkan tentang budaya Melayu dalam konteks kekinian di Malaysia dalam pascapandemik. Perubahan itu terjadi akibat perubahan struktur dan fungsi masyarakat serta hasil daripada hubungan sosial dalam masyarakat.

Santun bahasa dan nilai kesopanan kian luntur dan identiti bangsa tercalar akibat perubahan ini. Hal ini juga disebabkan oleh budaya material yang mengatasi minda merdeka dalam kalangan masyarakat Melayu khasnya dan masyarakat Malaysia umumnya. Kesan daripada virus Corona pula menyebabkan nilai kemanusiaan mempengaruhi akal budi dalam gaya hidup masyarakat. Hal ini menimbulkan kerisauan yang akan mempengaruhi generasi akan datang. Sehubungan dengan itu, masyarakat disarankan untuk mengembalikan citra sebenar masyarakat Melayu melalui nilai akal budi, imej dan maruah, kelangsungan hidup dan ekonomi serta mengembalikan semula identiti bangsa yang dibanggakan sebagai masyarakat Timur yang bercitra dan bermaruah tinggi.

Menurut Profesor Madya Dr. Suraiya Chapakiya, dari Pusat Kajian Tamadun Melayu Islam (PUSTANI), Universiti Fatoni Thailand, sesuai dengan keadaan semasa, perkembangan bahasa dan budaya Melayu di Thailand dapat dilihat dalam bidang pendidikan, ekonomi dan politik. Peranan bahasa Melayu sangat penting dalam institusi pendidikan. Berdasarkan analisis umum dan pemerhatian yang dilakukan, terdapat empat bentuk perkembangan bahasa dan budaya Melayu dalam pendidikan di Selatan Thailand, iaitu pendidikan pondok, sekolah Melayu, sekolah agama swasta dan institusi pengajian tinggi.

Selain itu, dalam bidang ekonomi, bahasa juga boleh dipandang sebagai pelaris perniagaan, iaitu merujuk kaedah penggunaan bahasa oleh para peniaga dalam usaha mereka mempengaruhi bakal pengguna atau pembeli untuk melariskan produk dan perkhidmatan yang ditawarkan. Dalam bidang media massa pula, bahasa dan budaya Melayu memainkan peranan yang penting bagi masyarakat Thailand. Kini, stesen radio bahasa Melayu kerajaan hanya ada stesen Radio Thailand Yala bagi mewakili tiga wilayah, iaitu wilayah Yala, Narathiwat dan Pattani (siaran radio 24 jam dan siaran langsung melalui Facebook). Selain itu, terdapat juga Stesen Komuniti Sendirian Berhad sebanyak 20 stesen lebih di selatan Thailand.

Demikianlah antara penerangan menarik daripada para pembicara dari Indonesia, Malaysia dan Thailand, termasuklah panel dari Pusat Tarekat Naasyabaridiyyah, UMSU, iaitu Dr. Zikmal Fuad, M.A., yang membincangkan tentang peranan bahasa dalam menyampaikan maklumat yang berkaitan dengan keagamaan kepada masyarakat dalam pascapandemik.


OUB Kay Hian: Firma Perancang Kewangan Terkemuka di Malaysia

Untuk mendapatkan maklumat terkini, ikuti kami melalui Telegram

Meskipun menuju tahun 2021, kadar muflis dalam kalangan rakyat di negara ini dijangka terus meningkat saban hari. Perbelanjaan isi rumah didapati melebihi daripada jumlah pendapatan individu. Di tengah-tengah prospek ketidaktentuan sumber pendapatan, gambaran angka pengangguran dilihat semakin membimbangkan apabila mencecah sehingga 4.7 peratus. Hal ini menunjukkan bahawa lebih daripada 700 000 orang dibebani dengan komitmen hutang.

Masalah muflis dan kelemahan pengurusan kewangan menjadi isu polemik sejak kebelakangan ini. Kadar keberhutangan rakyat kian meningkat. Percaya atau tidak, di Malaysia, individu yang baru berusia 18 tahun sudah diisytiharkan sebagai muflis akibat kegagalan menguruskan kewangan dengan baik. Berdasarkan Pantauan Ekonomi Malaysia oleh Bank Dunia pada tahun 2019, sebanyak 60 peratus kumpulan individu muflis yang tertinggi ialah golongan belia, iaitu antara 25 tahun hingga 44 tahun.

Tindakan berbelanja mengikut “kehendak” berbanding dengan “keperluan” hakikatnya bukanlah suatu pelaburan kewangan yang bijak, terutamanya individu yang berpendapatan kecil, perbelanjaan tidak teratur dan kurangnya motivasi dan disiplin yang tinggi. Tamparan ini mulai terasa apabila negara atau cara hidup yang di luar jangkaan berlaku dalam tempoh yang berpanjangan, seperti krisis pandemik COVID-19 dan perkembangan
landskap kewangan secara digital. Perubahan landskap yang berubah-ubah dan keperluan pengguna yang semakin kompleks memerlukan literasi dan kemahiran pengurusan kewangan yang lebih sistematik.

Oleh itu, pengenalan pengantara profesional seperti penasihat atau perancang kewangan sangat diperlukan untuk membangunkan sesuatu produk atau perkhidmatan, serta perancangan kewangan, khususnya yang melibatkan aliran kewangan. Seperti yang disarankan oleh Bank Negara Malaysia (BNM) menerusi Pelan Induk Sektor Kewangan, perancang kewangan yang bertauliah dan berlesen adalah sangat penting bagi mencapai keseimbangan kewangan individu dan syarikat, seterusnya
menyumbang kepada pertumbuhan ekonomi negara yang mapan.

Secara umumnya, perancang kewangan ialah entiti profesional yang bertanggungjawab menyediakan khidmat nasihat kewangan secara holistik kepada pengguna, termasuklah aliran tunai, pengurusan hutang, perlindungan risiko (insurans dan takaful), simpanan pendidikan, pelaburan masa hadapan, percukaian dan zakat, perancangan persaraan dan pengurusan estet. Langkah penjimatan dan perancangan kewangan yang signifikan berupaya menjaminkan kesejahteraan hidup dan melahirkan rakyat yang berdaya saing, serta merancakkan ekonomi industri negara.

Sekolah Menengah
1. Sekolah Menengah Confucius, Kuala Lumpur (Tingkatan 1–3).

2. Sekolah Menengah Sains Sultan Haji Ahmad Shah, Kuantan Pahang
(Tingkatan 4–5). (Sekolah berasrama kebangsaan di bawah pengaturan Kementerian Pelajaran Malaysia kerana mendapat keputusan Penilaian Menengah Rendah (PMR) yang sangat cemerlang, dan merupakan satu-satunya lelaki Cina di peringkat atas).

Dalam membuat perancangan kewangan, penasihat atau perancang kewangan yang baik dapat membantu seseorang individu atau sesebuah syarikat mencapai kecemerlangan yang signifikan. Persepsi ini merupakan suatu kunci kejayaan dalam merancang kewangan yang kukuh dan sesuai diaplikasikan oleh semua lapisan masyarakat, terutamanya pelabur kali pertama, individu yang bekerja sendiri merancang persaraan kelak, atau pemilik perniagaan.

Begitulah fungsi dan matlamat penubuhan UOB Kay Hian Wealth Advisor Sdn. Bhd. (UOBKHWA) sebagai sebuah firma perancang kewangan terkemuka di Malaysia, berikutan pengambilalihan  Standard Financial Adviser Sdn. Bhd. oleh UOB Kay Hian Securities pada 2 Mei 2020. Pengambilalihan ini bertujuan untuk meletakkan satu penanda aras baharu dalam industri perancang kewangan untuk mewujudkan kepelbagaian produk, perkhidmatan, serta sokongan kepada semua pihak. UOBKHWA ini turut disokong oleh kumpulan kewangan tersenarai dalam bursa Singapura (SGX) terkemuka di serantau Asia Tenggara.

“Sebahagian daripada komitmen UOBKHWA ialah memberikan perkhidmatan yang berkualiti melalui penyediaan pelan panduan untuk memberikan gambaran keseluruhan bagi mencapai sasaran kewangan dan keperluan pelanggan. Semua orang mempunyai hak untuk mendapatkan nasihat kewangan yang telus tanpa mengira status sosial. Setiap individu mempunyai keperluan kewangan yang unik. Bagi saya, tiada istilah one size fits all dalam perancangan kewangan,” jelas Alvin Tan selaku Pengarah Eksekutif dan Ketua Pegawai Eksekutif UOBKHWA ketika diwawancara oleh sidang editor Dewan Ekonomi.

Secara umumnya, UOBKHWA memiliki Lesen Perkhidmatan Pasaran Modal (eCMSL/A0361/2020) yang dikeluarkan oleh Suruhanjaya Sekuriti Malaysia untuk menjalankan aktiviti berkaitan dengan perancangan kewangan, urus niaga dalam sekuriti yang terhad kepada unit amanah dan urus niaga dalam Skim Persaraan Swasta (PRS) di bawah Akta Pasaran Modal dan Perkhidmatan 2007. Lebih meyakinkan pelanggan, UOBKHWA juga mendapat kelulusan dari Bank Negara Malaysia di bawah Akta Perkhidmatan Kewangan 2013 dan Akta Perkhidmatan Kewangan Islam 2013 sebagai Penasihat Kewangan (FA) dan Penasihat Kewangan Islam (IFA).

Jadual 1 Pasaran sasaran UOBKHWA dalam penyediaan perancangan kewangan.

Di Malaysia, terdapat pelbagai firma perancang kewangan, namun pelanggan atau pengguna perlulah bijak untuk mengenal pasti perkhidmatan dan saluran mana yang tepat bagi mengelak diri daripada tertipu atau terpedaya dengan sindiket “penasihat kewangan”, misalnya skim cepat kaya.

UOBKHWA, pada awalnya dikenali sebagai StandardFA dan telah dianugerahkan sebagai jenama Penasihat Kewangan Terbaik Malaysia dari tahun 2014 hingga tahun 2018 secara berturut-turut. Rakan kerjasama produk kewangan yang berganding dengan UOBKHWA menjadi kekuatan berbanding dengan firma lain.

Menurut Alvin Tan, pelabur harus berhati-hati apabila mereka dijanjikan dengan keuntungan yang tidak munasabah seperti memperoleh pulangan yang tinggi dalam tempoh yang singkat tanpa memerlukan kerja keras untuk berjaya. Pada kebiasaannya, sasaran “penasihat kewangan” ini ialah golongan muda dan individu yang kurang pendedahan terhadap literasi kewangan. Mereka akan menarik perhatian pelabur dengan memfokuskan kepada keuntungan yang tinggi. Sedar atau tidak, sekiranya ada yang terpedaya dengan “penasihat kewangan” ini, kemungkinan besar simpanan atau wang pelaburan mereka akan terjejas, malah menimbulkan pelbagai masalah sosial.

Pada sudut ekonomi, pelaburan saham hakikatnya merupakan satu daripada instrumen yang terbukti boleh mengembangkan pendapatan individu dan syarikat. Sebagai contohnya, Bill Gates, Jeff Bazos dan Bernard Arnault,
iaitu usahawan yang terkaya di dunia juga dipercayai sebahagian besar kekayaan mereka diperoleh daripada pelaburan saham dalam syarikat.
Namun begitu, ada sesetengah pihak sanggup mengambil jalan pintas dengan memilih platform yang salah, seperti terlibat dalam skim cepat kaya, berhutang, berbelanja dengan menggunakan kad kredit secara boros, semata-mata untuk menyelesaikan masalah kewangan dengan lebih cepat dan mudah tanpa memikirkan risiko akan datang. Hal ini dipandang serius apabila kegagalan pengurusan kewangan memberikan kesan negatif bukan sahaja terhadap aspek sosiomasyarakat, malah berpotensi merencatkan pertumbuhan ekonomi negara.

Oleh itu, UOBKHWA mengambil pendekatan dengan melakukan pelbagai
aktiviti kemasyarakatan, seperti webinar, bagi memupuk kesedaran akan pentingnya perancangan dan pengurusan kewangan yang sistematik sebagai bekalan saraan hidup pada akan datang. Teknik dan pendedahan tentang literasi kewangan secara terperinci adalah sangat penting untuk memberikan mereka ketenangan fikiran dan keyakinan tentang masa depan
kewangan mereka. Hal ini dikatakan demikian kerana keperluan untuk
mendapatkan perkhidmatan nasihat kewangan secara berkala juga penting bagi memastikan pelaburan kewangan atau perniagaan sentiasa berada dalam keadaan stabil dan kekal relevan.

Yang menariknya UOBKHWA, firma ini sentiasa komited dalam memberikan perkhidmatan perancang kewangan kepada pelanggannya secara komprehensif tanpa cenderung (bias) pada mana-mana syarikat atau produk tertentu sahaja, serta tidak meraih keuntungan semata-mata. Perubahan harga dalam pelaburan kebiasaannya dipengaruhi oleh permintaan dan penawaran. Oleh sebab itu, setiap keputusan yang diberikan daripada mereka kesemuanya berasaskan fakta, malah memberikan manfaat kepada setiap pelabur mereka.

Kami bergerak menuju penjajaran kehendak pelanggan. Daripada hanya menukarkan dana untuk mendapatkan komisen, objektif utama sekarang adalah untuk membantu pelanggan meningkatkan nilai aset mereka,” ujar Alvin Tan dalam meyakinkan perkhidmatan dan produk UOBKHWA sebagai firma yang bertauliah.

Menurut Alvin Tan, setiap individu perlu menyimpan sebanyak empat hingga enam bulan gaji mengikut saiz isi rumah. Hal ini dikatakan demikian kerana apabila Agensi Kaunseling dan Pengurusan Kredit (AKPK) melaporkan lebih daripada separuh rakyat Malaysia menghadapi kesukaran untuk menyediakan RM1000 sekiranya berlaku kecemasan. Tanpa disedari, rata-rata rakyat kini sebenarnya tidak mempunyai simpanan kecemasan yang mencukupi kerana menanggung pelbagai komitmen seperti kadar keberhutangan yang tinggi dan pelbagai komitmen lain.

Seiring dengan perkembangan ekonomi yang mapan, UOBKHWA sentiasa merancang, mengkaji dan mengambil peluang dalam aliran ekonomi negara agar kekal kukuh pada peringkat global. Kini, UOBKHWA mempunyai 16 pejabat di seluruh negara di bawah UOB Kay Hian Securities, dan disertakan perancang kewangan di setiap pejabat tersebut. Selain itu, program Advisor Enterpreneur Start-up (AES) turut diperkenalkan untuk membantu usahawan baharu dalam industri perancangan kewangan yang tidak
berpengalaman untuk memulakannya, dan masih memerlukan pendapatan tetap (contohnya pekerja bank).

Ironinya, pendedahan berkaitan dengan literasi kewangan dan perkembangan teknologi semasa perlu diketahui oleh seseorang atau
pemain industri. Dengan adanya ilmu pengurusan dan perancangan kewangan yang kuat, kejayaan mengukuhkan aliran kewangan dapat direalisasikan, dan seterusnya secara tidak langsung dapat mencapai keseimbangan ekonomi negara setanding dengan negara maju.


Malaysia Kekal Peneraju Pasaran Sukuk Global yang Terbesar

Untuk mendapatkan maklumat terkini, ikuti kami melalui Telegram

Meskipun seantero dunia berhadapan dengan kemelut ekonomi rentetan penularan wabak COVID-19, Malaysia berjaya mendominasi pasaran sukuk global pada tahun 2020 dengan menguasai 39.2 peratus bahagian pasaran.

Menurut RAM Rating Services Bhd. (RAM Ratings), terbitan sukuk global menunjukkan peningkatan 16.8 peratus, iaitu A.S.$152.6 bilion (AS$1=RM4.14) pada tahun lepas berbanding dengan A.S.$130.6 bilion pada tahun 2019.

“Pasaran sukuk terbesar selepas Malaysia ialah Arab Saudi dan Indonesia, masing-masing pada 20.4 peratus dan 17.5 peratus. Secara kolektifnya, pasaran ini mampu menyumbang sebanyak 77.1 peratus pada terbitan sukuk global“, katanya dalam laporan Sukuk Snapshot.

Impak penularan COVID-19 menyaksikan terbitan kukuh daripada negara di dunia pada tahun 2020 untuk membiayai pakej rangsangan bagi menyokong ekonomi yang terjejas akibat pandemik itu. Pertumbuhan ekonomi tempatan disokong oleh dasar monetari yang menyokong dan perbelanjaan kukuh kerajaan.

“Hasilnya, terbitan kerajaan meningkat 9.2 peratus dari tahun ke tahun kepada A.S.$87.5 bilion pada tahun 2020 berbanding dengan A.S.$80.1 bilion pada tahun 2019,” katanya.

Terbitan utama mencatatkan Malaysia menguasai 28.2 peratus (A.S.$24.6 bilion), Indonesia dengan 29.9 peratus (A.S.$26.2 bilion) dan Arab Saudi dengan 20.7 peratus (A.S.$18.1 bilion) daripada bahagian pasaran tersebut. Hal ini menunjukkan ketiga-tiga negara ini telah menyumbang lebih dua pertiga daripada terbitan kerajaan global pada tahun 2020.


Psikologi Penjenamaan

Proses penjenamaan merupakan sebahagian enjin psikologi tersembunyi yang dapat menjana ekonomi, selain berfungsi sebagai “sistem simbol” politik neoliberalisme yang dominan pada hari ini dan pemesongan secara global yang semakin meningkat dan berkembang. Jenama amat relevan apabila memahami isu berkaitan dengan budaya kerana perkara ini “mencerminkan” jiwa kolektif dan mempunyai maklumat tersembunyi mengenai keghairahan sesuatu budaya.

Dari sudut etimologi, perkataan brand (jenama) diambil daripada Old Norse, bahasa Viking yang dipertuturkan di negara Scandinavia hingga abad ke-14, iaitu brand bererti to burn (untuk membakar). Kemudian perkataan ini digunakan untuk proses menandai haiwan, penjenayah dan hamba abdi dengan menggunakan besi panas.

Berbicara dari sudut psikoanalitik, jenama ialah “imago”, iaitu imej yang mewakili psikologi; gabungan bagi kaitan, imej dan impian seseorang mengenai sesuatu produk, individu atau pengalaman. Namun begitu, untuk memberikan kredit kepada mereka yang masih menyamakan sesuatu jenama dengan logonya, sememangnya bermula di sana. Penjenamaan telah melalui proses perkembangan dalam khidmatnya yang berusia seabad pada ekonomi negara dan boleh dibahagikan kepada tiga era, iaitu logo, ero dan mitos.

Penggunaan penjenamaan bermula pada pertengahan abad ke-19 di Amerika; semasa kebanyakan orang masih mendefinisikan siapa diri mereka melalui perkara yang dihasilkan, bukan sesuatu perkara yang digunakan oleh mereka. Pada ketika itu, jenama hanya berbentuk logo. Peranannya dalam ekonomi menggambarkan kualiti, untuk membezakan suatu produk daripada pesaing dan digunakan untuk meningkatkan nama syarikat kepada pengeluar. Produk dalam era “logo” ini tidak mempunyai identiti sebenar kerana pengambilan masih membabitkan keperluan, bukan kemahuan.

Tahun awal penjenamaan bermula pada pertengahan tahun 1950-an dengan perubahan daripada masyarakat pengeluar tradisional kepada pengguna era moden. Mitos pengguna yang masih dipakai sehingga sekarang – bahawa penawaran didorong oleh permintaan pengguna, bahawa pasaran menghasilkan barangan yang diingini oleh pengguna – dibina atas janji palsu. Penawaran jauh melebihi permintaan selepas Perang Dunia kedua apabila pengubahsuaian yang ekstrem mula menukar barangan tidak berupaya kepada jenama dan masyarakat pengeluar menjadi pengguna.

Perkataan “mengguna” berakar umbi dari sudut etimologi pada abad ke-15 di Perancis apabila perkataan consumere bererti “untuk mengguna, makan, menghasilkan buangan”. Pengguna merupakan seseorang yang “mengguna dengan boros atau membazir” dalam “secara menjarah, mencuri atau merampas.” Perkataan itu mempunyai konotasi agak negatif, misalnya perkataan lama untuk tuberkulosis ialah consumption (penggunaan).

Menurut ahli ekonomi, Victor Lebow pada tahun 1955, ekonomi negara kita yang sangat produktif ini menuntut agar rakyat menggunakan cara hidup tersendiri suapay budaya ini dapat menukar kaedah membeli dan mengguna barangan menjadi suatu ritual, untuk mencari kepuasan dan ego kepuasan dalam penggunaan. Dalam kajian yang dilakukan, didapati bahawa kejayaan masyarakat pengguna yang muncul pada ketika itu tidak bergantung pada kualiti produk, tetapi datangnya dari syarikat ataupun perbadanan yang mampu membentuk pengguna dengan kaedah psikologi yang khusus.

Pengiklanan dalam era ini sedikit demi sedikit berubah daripada memberikan penekanan kepada ciri produk menerusi salin cetak berasaskan teks kepada memberikan penekanan kepada kepuasan emosi melalui pembelian yang dibuat. Kesemua ini dicapai menerusi penggunaan imaginasi dan dengan merangsang perasaan di luar kesedaran, sering tersembunyi, iaitu kemahuan.

Teori psikoanalitik mengajar syarikat bahawa pengguna bukan sahaja rasional, tetapi tidak bersikap waras dalam tindakan mereka; sering digerakkan oleh keinginan tanpa disedari dalam mencari keseronokan dan kepuasan diri. Keinginan yang alasannya bukanlah merealisasikan matlamat kepuasannya, untuk menghasilkan berulang kali tanpa henti sebagai keinginan.

Syarikat mula melabur lebih banyak modal dalam reka bentuk imej untuk produk mereka. Identiti contoh teladan, termasuklah mengenai perkara yang pengguna inginkan, tetapi kadangkala kekangan dalam diri mereka, kini mudah terdapat di pasaran – dengan tanda harga. Sejak itu, jenama dan penjenamaan telah berkembang untuk disesuaikan dengan paradigma pascamoden masa kini. Identiti pasca moden dilihat sebagai terbentuk secara individu dalam proses reflektif dan dinamik secara berterusan dengan persekitaran individu. Tidak ada sesuatu yang tetap dengan keadaan asyik berubah. Projek terapeutik mandiri, mencari “pengalaman puncak” menjadi projek kehidupan bagi warga sekular pasca moden.

Peranan jenama dalam dunia mitos baharu ini bukan lagi sekadar memuaskan keinginan menjadi barangan, tetapi lebih kepada membentuk naratif, kisah, mitologi dan gaya hidup yang dicari oleh manusia dalam usaha mengawal dan memberikan makna dalam kehidupan pengguna. Menerusi proses perkembangan logo, mitos ini, jenama telah memindah peranannya daripada membantu syarikat mengenali produk mereka kepada membantu pengguna dalam membentuk identiti diri mereka.  Kini, terdapat sesuatu perkara yang boleh dilakukan untuk memahami jenama sebagai perkara yang rumit dan memaparkan hipotesis bahawa dimensi pascamoden bagi “mitos” mungkin tidak menuju kepada “utopia jenama”, tetapi lebih kepada kompleks pengguna kontemporari – neorosis jenama yang membentuk sikap obsesi.

Obsesi disifatkan sebagai sikap neurosis yang lemas atau terkunci dalam perilaku tidak semula jadi dan kompleksiti emosi. Obsesi membajai pengertian yang tidak mencerminkan kasih sayang, tidak ada perasaan belas kasihan dan bersifat agresif. Namun begitu, obsesi dalam kamus atau jurnal fesyen pula ialah keterujaan dan simbol status. Jenama fesyen mengutip konsep obsesi sebagai strategi pemasaran. Mereka menunggang atas obsesi atau sifat taasub orang untuk merangkul keuntungan serta kepentingan sendiri.

Sesetengah jenama fesyen menukar tahap kematangan tanggapan kita fasal obsesi, yang lazimnya bersendikan kenegatifan kepada paradigma yang mencadangkan ketaasuban itu adalah “mesti ada”, kesungguhan hati untuk memiliki sesuatu benda dan untuk keluasan diri. Michael R.Solomon ada menyimpulkan beberapa dimensi keburukan tingkah laku pengguna ketika proses pembelian dalam bukunya Consumer Behaviour: Fourth Edition. Antaranya termasuklah, compulsive consumption yang terarah kepada dorongan nafsu. Lantaran itu, jenama fesyen memupuk satu pandangan yang manusia (pembeli) seperti kurang sesuatu dan selepas pemilikan sesuatu benda itu, menerbitkan keeksklusifan – kiranya wujud tanggapan bahawa antara beribu atau berjuta, pembeli tersebut mempunyai item yang tidak semua orang ada.

Barangkali inilah strategi yang digunakan oleh Margiela. Margiela dan Reebok berpadu tenaga menghasilkan Insta Pump yang digabungkan dengan kasut. Tekaan awal, Margiela mahu menghimpunkan gerombolan obsesi Reebok Insta Pump untuk memusatkan niat untuk membeli rangkaian kolaborasi ini? Atau seperti yang dibudayakan oleh Daniel Lee di Bottega Veneta. Menghasilkan gerombolan masa kini yang taasub dengan hasil-hasilannya?

Kesannya kelak melibatkan pengguna itu sendiri. Yang membangkit satu lagi persoalan, apakah obsesi itu sebenarnya ego? Seperti mana diolah oleh pakar psikologi Abraham Maslow menerusi hierarki keperluan manusia yang memperlihatkan ego dan mungkin itu yang mendasari konsep obsesi?

Akhirnya, pengguna tidak dapat mengimbangi lagi antara keperluan atau kehendak. Yang manakah satu? Seperti yang dinyatakan, obsesi dalam kamus fesyen menentang kenegatifan. Namun begitu, dalam fahaman psikologi pula tidak mencerminkan apa-apa yang bersifat positif. Ada sebilangan yang memandang obsesi terhadap sesuatu jenama atau produk itu seperti satu pelaburan yang tinggi potensinya.